qundao/data-zh-poetry huggingface dataset:
大将
作者：徐时栋
朝代：清

恭承诏命入江东，指顾平蛮胆气雄。大将视师犹境外，累臣归骨已舟中。受缨信有终军策，赐乐谁论魏绛功。文告遍传长叹息，伊人失计是和戎。卷甲投戈罢戍边，夜来幕府令喧传。安排庐井多新作，欢笑鸡豚解倒悬。不信乱生真式月，岂知狄至在期年。贾生肯有欺人语，系颈单于早眼前。偶来浦溆任㣶徊，不料樯倾楫亦摧。陷淖尚思游涌逸，献俘争看溯江回。未妨快意诛长鬣，何必骄心脯就魁。闻遵将军谋静镇，新来千骑乍惊豗。飞炮如雷晓夜喧，羽书历历望兵援。帐中四面歌声惨，海外孤城士气冤。犹使解扬来诓宋，可怜先轸竟归元。江心古寺招魂奠，何日奇功慰九原。海上危峰镇不移，地形天险界华夷。雄关已击重门柝，间道曾无一旅师。晋国山河原表里，卫公阵卒太支离。平倭尚有前朝碣，斜日昏黄总制祠。妖氛遍地海天昏，又见舟师破虎蹲。弃甲复来难睅目，守陴皆哭早销魂。已知将去军无托，焉得唇亡齿独存。百里封疆谁寄命，但余荒谷报君恩。明州净土急膻腥，黯淡姚江陨将星。走保会稽吴入越，群囚冶父帅听刑。守关尚未知山道，伐木空劳塞海陉。可惜斯人无将略，孤忠耿耿照丹青。
大将·其一
作者：徐时栋
朝代：清

恭承诏命入江东，指顾平蛮胆气雄。大将视师犹境外，累臣归骨已舟中。受缨信有终军策，赐乐谁论魏绛功。文告遍传长叹息，伊人失计是和戎。
大将·其七
作者：徐时栋
朝代：清

妖氛遍地海天昏，又见舟师破虎蹲。弃甲复来难睅目，守陴皆哭早销魂。已知将去军无托，焉得唇亡齿独存。百里封疆谁寄命，但余荒谷报君恩。
大将·其三
作者：徐时栋
朝代：清

偶来浦溆任㣶徊，不料樯倾楫亦摧。陷淖尚思游涌逸，献俘争看溯江回。未妨快意诛长鬣，何必骄心脯就魁。闻遵将军谋静镇，新来千骑乍惊豗。
大将·其二
作者：徐时栋
朝代：清

卷甲投戈罢戍边，夜来幕府令喧传。安排庐井多新作，欢笑鸡豚解倒悬。不信乱生真式月，岂知狄至在期年。贾生肯有欺人语，系颈单于早眼前。
大将·其五
作者：徐时栋
朝代：清

飞炮如雷晓夜喧，羽书历历望兵援。帐中四面歌声惨，海外孤城士气冤。犹使解扬来诓宋，可怜先轸竟归元。江心古寺招魂奠，何日奇功慰九原。
大将·其八
作者：徐时栋
朝代：清

明州净土急膻腥，黯淡姚江陨将星。走保会稽吴入越，群囚冶父帅听刑。守关尚未知山道，伐木空劳塞海陉。可惜斯人无将略，孤忠耿耿照丹青。
大将·其六
作者：徐时栋
朝代：清

海上危峰镇不移，地形天险界华夷。雄关已击重门柝，间道曾无一旅师。晋国山河原表里，卫公阵卒太支离。平倭尚有前朝碣，斜日昏黄总制祠。
大将·其四
作者：徐时栋
朝代：清

重兵良将守弹丸，蕞尔孤悬胆亦寒。原为版图收既失，已忘军志退知难。海邦自昔日常资寇，昭代初年未置官。莫谓无人谋不用，罪臣临别早悲酸。
孤儿行
作者：徐时栋
朝代：清

孤儿生命一何苦，什伯成群作囚虏。孤儿命苦儿不孤，孤儿各有母与父。父母看儿如掌珠，饥食肉麋寒衣襦。忽遭丧乱抱儿走，相逢狭巷被牵驱。男为役夫女为妻，夺儿怀中儿哀啼。大儿十岁小六七，队队抱上城楼栖。城西酒佣旧相识，昨来山中面黧黑。为言身经十日俘，絷在城楼饷儿食。群儿哀啼声声续，哀极声低音亦促。每当啼急不忍听，一呼贼来无敢哭。此时景状尤惨然，不知贼复何心肝。西城去此七十里，啼声尚犹吾耳边。吁嗟乎！严陵昔岁贼麇至，十岁小儿都弃置。当时收刺懵懂军，其最少年十一二。而今网罗及幺么，破巢下更无完卵。乳臭小儿何罪辜，一朝羁绁撄天祸。城楼百尺高入云，黑云低压城楼昏。上有青天下黄口，哭声如雷天不闻。
溪头老妇行
作者：徐时栋
朝代：清

溪头老妇哭黄昏，哭声凄楚不忍闻。生遭乱离尽哀怨，何为汝独啼酸辛。自言家住城南窟，有儿壮年夫白发。延庆寺前租荒园，年年卖菜为生活。城头解甲纷逃军，仓黄莽窜惊四邻。我亦刮钱贳驰马，一家数口依昏姻。入山惊定愁无奈，出门携得斗升在。来时雨余园菜肥，商量挑向隩中卖。父子相将入城去，此时消息只如故。谁知一夜飞风来，红巾遍满西南路。邻舍有人逃出城，眼见父子驱为兵。裹头白布赤双脚，长发健儿鞭之行。悲来不敢啼，入屋避人私向溪头哭。悔恨当时不少留，相对饥死意亦足。昨日万人出城分西东，逼迫俘囚为先锋。闻道此去战诸暨，顾他父子辛苦犹城中。
门荫歌为孙通判作
作者：徐时栋
朝代：清

通判孙君吾外姻，海坛总镇之仲孙。一旦过我话家世，自言身被先皇恩。先皇恩诏出丹禁，大僚子孙许推荫。是时伯父已在官，递及家君以父任。未及受禄奄然殂，佥议袭荫当在吾。房从忽起相争夺，抱牍往控言虚诬。有司积久不能定，封章展转达天听。方今圣人亲召除，始获铨曹注名姓。军兴大开捐纳科，黄金台上赀郎多。年年却送人作郡，嗟尔门荫可奈何。黑貂裘敝面枯槁，卅载九上长安道。轮蹄铁尽归去来，行年六十吾将老。归来妻儿啼饥寒，丈夫贫贱难为欢。作贾无财农无产，百计不如仍作官。去年需次将及期，行囊羞涩还典衣。他人我先已十日，亲朋笑我来何迟。我有穷交归自客，昨日相逢好颜色。鲜衣怒马游市中，闻道军前拜恩泽。嗟我哀苦难具陈，门资衰歇惭先人。啖饭食肉吾未老，逝将往从江南军。
下田雨叹
作者：徐昂发
朝代：清

古者制田亩，其要维沟防。崇方与广杀，秩秩悬宪章。厥田虽沮洳，堤岸峻且强。水淫不能灾，歉岁成丰穰。汉时贤守令，此义尚肃将。奈何千载下，朘剥为循良。养人乃食人，田事岂所详。遂使三尺雨，下隰波沧浪。呜呼匠人职，古法未渺茫。沟防废不修，万姓罹凶荒。一言俟采风，吏责非天殃。
凤尾冈望海
作者：徐昂发
朝代：清

侧磴缘秋毫，连岩眩明晦。蜷局逾积阻，旷望霄宇大。凤翥振华尾，下视九州隘。我来蹑其颠，若陟灵羽背。一身与云轻，迥出天地外。峦岭何隐轸，草树纷映暧。仿佛鱼龙沸，万里沧溟汇。神山恍可接，灏气吞南戒。飒沓风雨来，萧萧鸣众籁。鞺鞳重潮奔，铿鍧群壑会。长啸顾向途，邈然阅人代。
城南二首次宋五嘉升韵
作者：徐昂发
朝代：清

汉室曹瞒是獍枭，猘儿年少欲横挑。刀围玉帐觞公瑾，花簇珠屏舞大乔。水上神书才息焰，床头明镜旋生妖。蟠龙门外牛羊墓，荞麦粘天似雪飘。东风倚棹木兰舠，旧事淮张剩野蒿。人吊夕阳花作雨，鸟啼初月水平篙。江陵故老怜萧铣，陇首荒宫记隗嚣。亡国有魂归不得，驱狼填海漫呼号。
城南二首次宋五嘉升韵·其一
作者：徐昂发
朝代：清

汉室曹瞒是獍枭，猘儿年少欲横挑。刀围玉帐觞公瑾，花簇珠屏舞大乔。水上神书才息焰，床头明镜旋生妖。蟠龙门外牛羊墓，荞麦粘天似雪飘。
城南二首次宋五嘉升韵·其二
作者：徐昂发
朝代：清

东风倚棹木兰舠，旧事淮张剩野蒿。人吊夕阳花作雨，鸟啼初月水平篙。江陵故老怜萧铣，陇首荒宫记隗嚣。亡国有魂归不得，驱狼填海漫呼号。
夏寒
作者：徐昂发
朝代：清

天地张阴机，日夕风雨横。雷霆暗不吐，萧条万象静。枕席霾雾宿，窗牖波涛泳。缊絮复启箧，绤衣尽除屏。凉入肌骨酸，气中藏府病。乘时妖厉作，钱镈无人竞。借问此何时，指牛看斗柄。温风不应候，其国少缓政。况复阴沴结，懔懔如冬孟。方今国用宽，陛下甚明圣。比岁膏泽降，凶札悯万姓。奈何厥罚寒，凭陵当火正。毋乃群有司，下意慢上令。大祲大㾐馀，征求恣考榜。刑峻伤天和，敛急剿民命。国家制廪禄，岂曰饲谀佞。愁云塞八荒，终夜心怲怲。
扬州
作者：徐昂发
朝代：清

木鹅沉处锦帆斜，隋氏离宫接暮霞。辱井有魂悲《玉树》，仙都无梦饷金蛇。裙缫禹穴千年茧，镜拥迷楼万朵花。莫向吴公台上望，江南江北总无家。
次韵答曰容秋夕醉歌
作者：徐昂发
朝代：清

江城千雉秋云锁，匠门一角斜阳堕。张也洒扫蜗牛庐，壶尊为右图书左。未能跋浪凌沧溟，自要深杯浇坎坷。榨头酒熟奔渴蜂，壁窍虫鸣咒土蠃。盏推莲子斗分曹，钩传黄菊拈残朵。蟹螯斫雪白纷纶，橘柚摇霜绿髲？。郭生年少夸翩翩，顾子颓唐亦颇颇。诙谐弄笔责奴髯，游戏斯文诮奚跛。顾我常戒贺若锥，当筵敢学祢衡裸。匿影恒比尺蠖屈，外语还防箕舌簸。贫家本住千花村，秫米行收万珠颗。鸡豚作社旧曾偕，羊酒讲婚无不可。辞君却棹渔𲻚还，解帻横当波面坐。青山盘髻冷看人，白鹭刷衣间候我。好携蓑笠采莼鲈，长与忧煎脱缠里。
次韵答曰容秋夕醉歌
作者：徐昂发
朝代：清
体裁：古风

江城千雉秋云锁，匠门一角斜阳堕。张也洒扫蜗牛庐，壶尊为右图书左。未能跋浪凌沧溟，自要深杯浇坎坷。榨头酒熟奔渴蜂，壁窍虫鸣咒土蠃。盏推莲子斗分曹，钩传黄菊拈残朵。蟹螯斫雪白纷纶，橘柚摇霜绿髲�。郭生年少夸翩翩，顾子颓唐亦颇颇。诙谐弄笔责奴髯，游戏斯文诮奚跛。顾我常戒贺若锥，当筵敢学祢衡裸。匿影恒比尺蠖屈，外语还防箕舌簸。贫家本住千花村，秫米行收万珠颗。鸡豚作社旧曾偕，羊酒讲婚无不可。辞君却棹渔■还，解帻横当波面坐。青山盘髻冷看人，白鹭刷衣间候我。好携蓑笠采莼鲈，长与忧煎脱缠里。
次韵答曰容秋夕醉歌
作者：徐昂发
朝代：清

江城千雉秋云锁，匠门一角斜阳堕。张也洒扫蜗牛庐，壶尊为右图书左。未能跋浪凌沧溟，自要深杯浇坎坷。榨头酒熟奔渴蜂，壁窍虫鸣咒土蠃。盏推莲子斗分曹，钩传黄菊拈残朵。蟹螯斫雪白纷纶，橘柚摇霜绿髲𩭝。郭生年少夸翩翩，顾子颓唐亦颇颇。诙谐弄笔责奴髯，游戏斯文诮奚跛。顾我常戒贺若锥，当筵敢学祢衡裸。匿影恒比尺蠖屈，外语还防箕舌簸。贫家本住千花村，秫米行收万珠颗。鸡豚作社旧曾偕，羊酒讲婚无不可。辞君却棹渔𲻚还，解帻横当波面坐。青山盘髻冷看人，白鹭刷衣间候我。好携蓑笠采莼鲈，长与忧煎脱缠里。
江边晓望
作者：徐昂发
朝代：清

白露黏天水势骄，荒洲芦荻自萧萧。五更酒醒百忧集，孤艇梦回千里遥。虫响断时秋过雨，月明多处夜吹箫。江城铁瓮看如许，满眼寒芜打怒潮。
淮阴侯钓台
作者：徐昂发
朝代：清

木落荒原水气昏，英雄渔钓迹犹存。蒯通不售三分策，漂母长留一饭恩。人叹老臣知国士，天哀女子杀王孙。藏弓烹狗由来事，只合终身淮上村。
漱玉亭
作者：徐昂发
朝代：清

合沓岩厓窄，风雨松颠声。双瀑从西来，飞出九叠屏。群峰忽摇荡，右界银河倾。孤亭揽要妙，恍惚光怪呈。天清霹雳斗，日抱虹霓生。飞瀑溅积素，上散为云英。奔漱涧壑间，万玉相铿鍧。违山已十里，馀响腾空青。惜哉古球石，独向山中鸣。
相见湾词
作者：徐昂发
朝代：清

人厌溪湾迟，我爱溪湾漩。三暮三朝见百回，相思那及长相见。
经广武城
作者：徐昂发
朝代：清

驱马出广武，杳渺长坂横。冲风击山鼓，白日收光晶。羝羊衔髑髅，散乱落沟坑。阴气万里结，青草不肯生。四极失所制，关塞起龙争。圣皇内外一，介士彯长缨。夜眠朝射猎，边柝寝不惊。不见白登台，西连苏武城。
观打鱼戏为鸬鹚歌
作者：徐昂发
朝代：清

鸬鹚鸬鹚巢高木，张口吐雏连五六。䁡䁡碧眼玻璃明，棱棱长啄钩鋋曲。野人椓网横覆车，觰沙两翮不得舒。鹿角腥涎养驯熟，朱绳系颈来捕鱼。潮波吞天一叶舞，野人指挥若部伍。鸬鹚穿浪疾如风，水面回篙棹飞？。戏鲤游鲂惊失次，拿鬐磔尾万鱼逝。翻身入水追亡逋，擂鼓船头助声势。大鱼鳞脱红肌摧，小鱼半死盈舱堆。鸬鹚鼓翼鸣得意，贪残嗜杀神所猜。野人捩柁斜阳坠，论㪷卖鱼谋一醉。鲜鲙遥看藿叶香，轻刀细剁春葱脆。鸬鹚鸬鹚，垂头敛翅上横木，一寸鳞鬐不入腹。
观打鱼戏为鸬鹚歌
作者：徐昂发
朝代：清
体裁：古风

鸬鹚鸬鹚巢高木，张口吐雏连五六。䁡䁡碧眼玻璃明，棱棱长啄钩鋋曲。野人椓网横覆车，觰沙两翮不得舒。鹿角腥涎养驯熟，朱绳系颈来捕鱼。潮波吞天一叶舞，野人指挥若部伍。鸬鹚穿浪疾如风，水面回篙棹飞�。戏鲤游鲂惊失次，拿鬐磔尾万鱼逝。翻身入水追亡逋，擂鼓船头助声势。大鱼鳞脱红肌摧，小鱼半死盈舱堆。鸬鹚鼓翼鸣得意，贪残嗜杀神所猜。野人捩柁斜阳坠，论㪷卖鱼谋一醉。鲜鲙遥看藿叶香，轻刀细剁春葱脆。鸬鹚鸬鹚，垂头敛翅上横木，一寸鳞鬐不入腹。
过彭蠡湖
作者：徐昂发
朝代：清

水落晴沙高，颧鸣霜野冷。我来越彭蠡，及此秋光迥。林岫远参错，洲溆互陵亘。鱼龙气不骄，鸨鹢散游泳。川途玩回转，欹疾孤帆影。洪流既归壑，巨薮失溟涬。乃知造化根，终焉返虚静。沿溯过连圻，苍然见西岭。暧暧斜阳中，悠悠动渔艇。异人不可求，松门企清景。
铁岭关
作者：徐昂发
朝代：清

铁岭负青天，岝崿耸岭背。峰连削壁险，路入倾崖晦。兵家矜却笠，地势雄守隘。束马贯层峦，贾勇陟危塞。山盘鸟道纡，磴转硖角对。沓石堕仍倚，飞泉散复汇。鸣蝉响清越，树密昼阴暧。力前忽斗下，猛进眩反退。折趾谅不辞，我仆嗟已殆。三关信雄杰，乘鄣此亦最。山形接北荒，边琐通恒代。缅昔豺虎斗，百战争要害。设险殃万民，茫茫咎真宰。
雁门关
作者：徐昂发
朝代：清

昨升系舟山，试望雁门塞。巀嶪阵云黑，势与玄岳配。及兹赴谷口，局步入烟霭。曲曲山根盘，层层苍壁对。岚光自摩荡，岩壑递明晦。古雪滋阴崖，新泉下奔濑。猿猱一线路，迥出飞鸟背。侧磴上空曲，攀危凌地籁。始知经陟高，足底群峰会。玄冥操斗柄，制此天北戒。插汉立雄关，蕃畿隔内外。东掠凤皇城，西极菖蒲海。呼吸万里通，形胜兵家最。信乃天下蔽，讵惟三晋隘。时清关门开，耕田铸矛镦。不见沙土中，箭镞馀腥在。
集秀野草堂醉后作
作者：徐昂发
朝代：清

飞扬意气未磨砻，五岳崚嶒方寸中。草木尚生无患子，男儿那作可怜虫。逢花茗艼为愁饮，结柳逡巡叹学穷。至竟文章成底事，莫临辽海哭秋风。
即目
作者：徐昆
朝代：清

碧涧银流水石舂，悬崖倒挂两三松。半岩应有人家住，一缕炊烟上远峰。
登王屋顶
作者：徐昆
朝代：清

王屋高出碧落天，芒鞋今已蹋其巅。日精月华环左右，析城砥柱相钩连。西华中嵩互揖让，昆仑河势流如弮。俯视城郭小于豆，中州千里看人烟。我闻潜通仇池穴，先乃洞口烦穷研。结茅索向清虚住，住久定可逢真仙。醉后棋敲烟树里，醒来花落枕函边。跏趺子午工圆足，木赞工满婴儿坚。丁女壬公固结久，乃可出游任飞蹎。不然结灶养丹砂，玉树黄芽转转鲜。金鼎已铸丹已结，何愁日月频流迁。同心之友皆曰可，思归从者有拘牵。一念稍移坠尘劫，木公金母不吾贤。挥之仍复落世网，学仙还待五百年。
少年游·寄云清夫人
作者：徐映玉
朝代：清

凌波未肯住题襟。帆席正萧森。钓雪滩边，垂虹桥畔，佳境入清吟。横云翠黛何由见，相忆最愔愔。柿叶明时，梅花开处，梦里好重寻。
点绛唇 上元后一日 见《词综》、《词雅》
作者：徐映玉
朝代：清

独倚熏笼，旧游谁是关情处。霜清月午，香雪孤山路。春到吴阊，却被东风误。纱窗暮，收灯院宇。拥髻潇潇雨。
采桑子·题画
作者：徐映玉
朝代：清

仙山楼阁空中住，不作云车。便上灵槎。又跨青鸾弄彩霞。苍苔白石岩扉静，烟水生涯。风月年华。爱伴双成扫落花。
因探亲吴门同虞夫人游虎丘
作者：徐昭华
朝代：清

阊门日出晴鸦噪，两桨閒寻虎丘道。宿雾犹含堤上花，流云已渡波间藻。红栏上下傍水行，画船歌吹来倾城。回帆不尽掺挝意，转幔时闻过曲声。斜峙山桥甫能住，香车早趁山塘去。满街栀子未开花，几树垂杨自飞絮。到门知是梵王宫，台榭连云曲径通。棕棚覆叶沽茶碧，漆柱遮油卖杏红。我寻生公旧法席，蹇裳一上生公石。龙剸绝壁尚留池，虎去中林杳无迹。登山四望更无山，但见山藏古寺间。绕地松楸看去密，空庭塔影落来圆。修廊诘曲几回度，又听归鸦噪前路。夕阳一片寺门边，不识真娘在何处。
塞上曲
作者：徐昭华
朝代：清

朔风吹雪满刀镮，万里从戎何日还。谁念沙场征战苦，将军今又度阴山。长云衰草雁行平，砂碛征人向月明。思妇不知秋夜冷，寒衣还未寄边城。
桃叶渡歌
作者：徐昭华
朝代：清

可怜桃叶渡，落日行人暮。双桨打清波，春风缓送桃叶过。祇今桃叶渡头稀，艇子江头归不归。
舟泊垂虹桥重翻吴江闺秀诗有感
作者：徐昭华
朝代：清

吴江之水春泱泱，水边曾蘸青螺香。我寻黛影不得见，对此绿波空断肠。残星点点障轻雾，左妹金闺在何处？雉堞连墙有蔽亏，渔舟荡桨空来去。茭花菰叶满江浮，画烛银缸彻夜游。曲渚流霞漾金钱，碧天清露洒琼楼。一时吟咏出花下，百尺天孙锦云絓。相隔风光知几春，教人宛转怀长夜。十幅蒲帆五两风，长桥犹跨旧城东。美人不在桥边住，盼作春天一段红。
送虞英嫂归诸暨
作者：徐昭华
朝代：清

落尽红衣莲子多，相看绿水木兰过。晓风不解吹愁去，偏送佳人到苎萝。
午日偶至憩云庵即事
作者：徐晟全
朝代：清
体裁：古风

弥江乱飞凫，踏歌喧败鼓。千载此风俗，三闾意何取。牵愁虽百斛，不向斯时吐。随步披荒榛，东湖更东浦。矮屋敞孤篷，四望旷萧莽。中涵明净几，榜字灿可数。始忆憩云名，诗僧皎贯侣。解衣坐前楹，山水供仰俯。翠袖列画屏，明湖鉴林羽。老禅自束缚，良久乃出户。清言涤烦襟，秀色扑眉宇。瓢携匡山云，屐带越溪雨。匡笋淡而腴，越茶甘更苦。悠然对湖山，少啜亦挥麈。羁旅耽幽寻，迁延及亭午。别师入红尘，冰壶换汤釜。欹枕思少憩，梦搅巫觋舞。逢逢败鼓声，又转墙东庑。
河南道中
作者：徐晟全
朝代：清
体裁：七言律诗

中原大道直如发，今古劳劳此问津。柳带乱飘鞭尾雪，麦波遥送马蹄尘。未分名利争驰骤，别有讴吟荅苦辛。偶尔片云閒出岫，也随流水逐征轮。
金山寺用曾文定公韵
作者：徐晟全
朝代：清
体裁：七言律诗

芙蓉削出水晶宫，台殿层层碧间红。锁钥沧溟添壮丽，标轮白日斡西东。嵌空石漱骊珠穴，架险亭招鹏翼风。瞻仰天文霄汉上，茫茫元气满寰中。
新年词·其一
作者：徐景轼
朝代：清
体裁：七言绝句

棽丽彩仗出郊陈，迎到边城第四春。长吏心闲民力暇，不妨同作踏青人。
新年词·其二
作者：徐景轼
朝代：清
体裁：七言绝句

记听千门爆竹声，五更仙漏杂鏦铮。飞鸿到处留泥爪，自有春风管送迎。
登剑阁
作者：徐景轼
朝代：清
体裁：古风

昔闻剑阁名，今始一登眺。峭壁锁颓云，叠嶂翳残照。遥望北山中，云有姜维庙。从来战争地，天险实居要。往事等浮云，只足供诗料。毋轻议古人，临风一长啸。
郡斋
作者：徐景轼
朝代：清
体裁：七言律诗

遗俗犹多讼芋田，息争偶或试蒲鞭。一家渐解诸蛮语，五载频书大有年。吏习灌园朝出汲，仆知佞佛昼逃禅。使君啸诺浑无事，问字时来弟子员。
斋中读书
作者：徐有王
朝代：清

孝标昔辨命，流落多愤辞。邅迦十年间，才地良可悲。人生贵达志，富贵非我思。仰观苍天云，舒卷任汝为。
恭和御制柳絮诗
作者：徐本
朝代：清

轻似吴绵薄似霜，相依静院与间堂。添将挂衲僧衣软，引得穿花蝶翅狂。无力只缘清露重，有情还逐野云忙。但空结习无留滞，任点春衣总未妨。
恭和御制落叶诗
作者：徐本
朝代：清

曾为春归怅落红，那堪绿荫又飘空。飞来远嶂随寒雁，散入清溪逐断蓬。茗沦林间吹活火，贝书坛畔带秋风。遥从碧宇丹霄望，片片余霞掩映中。策策商飙气候殊，凋零万木亦斯须。句留不住群芳歇，系恋浑忘一物无。芒径夕阳闻踏马，空山残月静啼乌。李将军书传烘染，傍屋依檐列数株。
恭和御制落叶诗·其一
作者：徐本
朝代：清

曾为春归怅落红，那堪绿荫又飘空。飞来远嶂随寒雁，散入清溪逐断蓬。茗沦林间吹活火，贝书坛畔带秋风。遥从碧宇丹霄望，片片余霞掩映中。
恭和御制落叶诗·其二
作者：徐本
朝代：清

策策商飙气候殊，凋零万木亦斯须。句留不住群芳歇，系恋浑忘一物无。芒径夕阳闻踏马，空山残月静啼乌。李将军书传烘染，傍屋依檐列数株。
戏台联
作者：徐本
朝代：清
体裁：联

防贼防奸防火烛；费钱费力费工夫。
贵阳道中溪水
作者：徐本烜
朝代：清
体裁：五言律诗

碧涧落红泉，奔腾不计年。怒涛添宿雨，急溜涨蛮烟。浪白潭如沸，崖青石易穿。惊人晨路远，雷鼓动山川。
初夏过友人新居
作者：徐本衷
朝代：清

爱閒此物最怡情，竹屋绳床午睡清。除却酒瓢无长物，满帘新绿雨初晴。
将抵灌口场口占
作者：徐本衷
朝代：清

沼溪幽径曲，雨止讶新晴。石峭云犹住，峰回路忽平。牧童驱犊饮，老树集鸦鸣。遥望人烟集，逢场酒已倾。
由石碑铺至常道观
作者：徐本衷
朝代：清

十里入云峰，步步超尘表。松桂似幽人，空谷环相绕。略彴驾危岩，小憩入遐想。不闻人语声，万壑松涛响。
由都江堰至上元宫
作者：徐本衷
朝代：清

一径穿云去，松间鹤自翔。小桥支古木，敝屋隐崇冈。樵斧丁丁凿，山花细细香。仙都看不远，晴翠染衣裳。
汪孝子诗
作者：徐杞
朝代：清

习隐辞尘俗，端居葆性真。心惟甘淡泊，质更抱清淳。盛德孚行路，遗风表搢绅。慈帏期不老，子舍讫终身。寝膳朝昏切，扶持左右频。疾无烦上药，诚可格明神。寸草情逾苦，三春景欲沦。瞻容余涕泪，营葬剧艰辛。不间生存日，宁忘永感辰。双鸠庐上乳，缟兔陇边驯。自昔传灵异，于君孰比伦。一朝成大暮，千载失完人。幸际明良会，欣看纶綍新。芳声长不没，图篆勒贞珉。
夫子北上感而有作
作者：徐柔
朝代：清
体裁：七言绝句

百战乌蛮觅一官，藁砧还欲上长安。临岐几点珍珠泪，滴入桐江水亦寒。
夫子游楚南作诗见贻因赋此答和
作者：徐柔
朝代：清
体裁：七言绝句

君说归期在菊开，为君预设看花杯。如何篱菊花开落，不见秋风送客回。
早春园林感兴
作者：徐柯
朝代：清
体裁：五言律诗

已典春衣尽，还惊春色来。百花南向坼，一雁北飞回。浊酒从儿醉，轻罗任妇裁。平生萧瑟意，身世几悲哀。
欲雪限韵
作者：徐柯
朝代：清
体裁：五言律诗

惨淡庭松色，喧啾檐雀声。有苔封玉砌，无露到金茎。已厌浮云重，还看杨絮轻。应知陇上者，此际辍深耕。
戊戌岁杪感杯
作者：徐树昌
朝代：清

三更欹枕不成梦，爆竹声中春已回。此后年华消鲁酒，从前诗卷付秦灰。云龙北阙看人去，雾豹南山许我来。薄薄田园幸无恙，愁怀聊对烛花开。
挽曾国荃联
作者：徐树钊等
朝代：清
体裁：联

急难感鸰原，裂坚城，轰巨憝，论功赐爵，中兴伟烈慰皇心，率十万众凯旋，解组归农，千古荩臣勋独步；雄邦建龙节，敷大惠，振奇灾，画策屠鲸，穷澥悍酋寒朽骨，讵一二日微疾，骑箕上汉，九重恩恤眷弥深。
挽曾国荃联
作者：徐树钧
朝代：清
体裁：联

爵分茅土，碑记棠华，勋业佐中兴，重听江南哭慈母；星陨石城，云霾钟阜，忠襄垂定论，当为天下恸斯人。
十九日用前韵作却寄
作者：徐树铭
朝代：清

佛法即空即不空，实义彻贯虚微中。坤舆撑空兀地骨，碧渊湛作蛟虬宫。蛟虬喷薄铄四海，沐日浴月昭神工。溟瀛蜃蛤老沧海，鼓沫积气如飞龙。会逢承平国无事，海隅腹鼓庞眉翁。楼台城阙极骇异，市廛宫观丛精雄。岂知大道蕴珍秘，且逐野录穷无穷。眼前薄技效灵媚，海若趋走光昭融。信如浮云圣犹叹，播为霖雨福所钟。鸿波贴慑朗瑶镜，况有嘉兆呈年丰。如九州者各九九，造化一铸洪炉铜。朝宗圣人竭航栈，执中协万唐虞风。
善后斋将军从醇邸渡津海至威海卫见庙岛云气迁异舟人以为海市也用东坡诗韵题赠
作者：徐树铭
朝代：清

大圜海镜悬青空，岛屿杂厕虚无中。浮云变幻出奇怪，平地涌出金银宫。琼真往来绝踪迹，楼阁诡异诚天工。飘然万里下青鸟，左右白虎骖青龙。谁从购易似人世，山童贩妇兼溪翁。蜺婴虹茀错辉彩，莫诧鬼物专戏雄。吾闻蓬莱丈人语，千百变态无终穷。东风作恶气郁怫，吐现隐灭光冲融。年年风雨作微应，蜃蛤亦似灵所钟。观君画图十有一，应作霖雨占年丰。吾徒旗鼓还庙岛，昔有士行磨青铜。鸿波澄清卫廷阙，万方识水趋皇风。
挽左宗棠联
作者：徐树铭
朝代：清
体裁：联

集思广益，开诚布公，勋绩从衡九万里；纬地经天，因事辟土，贤良弁冕十三人。
挽彭玉麟联
作者：徐树铭
朝代：清
体裁：联

令疑山岳严不阿，其卒也，江海千里同一哭；心如铁石老弥笃，嗟公兮，朝野万世称奇雄。
挽曾纪泽联
作者：徐树铭
朝代：清
体裁：联

圭组嗣前勋，壮节纵横七万里；楹书传后叶，奇文恢拓九千言。
效饮马长城窟
作者：徐树铭
朝代：清

怫郁筑长城，长城何连连。健儿格斗群虏遁，一城何能塞九边。苟能用一夫，戎虏相迍邅。赵魏齐楚燕，一将举之如转圜。何为纷纷畏北贼，填塞白骨连青天。闺中少妇能坚节，边马何时去边月。远人望月马嘶风，秦吏正督修城功。健儿含悲对秦吏，不知有人大呼公。等既皆去，吾亦从此逝。
潜默篇
作者：徐树铭
朝代：清

读经不读史，譬若坐井观。谓天遽在是，天亦为其难。六经日月炳，群史列宿攒。风雨殊嗜好，氛祥异贤奸。譬之阅终岁，乃识暑与寒。蜉蝣而蟪蛄，何悟至理殚。治机与乱台，眇忽如虱肝。及其大开閤，阴阳不能千。名贤强补救，丸泥封雄关。擢擢命人杰，未悟源与澜。达人秉潜默，烛照穷鸿盘。历历万古事，森列棱与丸。复古且泥古，戾俗非俗刓。善哉师其意，瑞世纷龙鸾。学术杂王霸，古圣忧方大。不知痒序中，戈矛自森荟。浮屠传老氏，已若粲与粝。异教来殊方，所得无一芥。旃檀媚庸俗，驾驭张旌旆。佥壬肆簧惑，致巧穷侈汰。世士疑信参，狡徒神隐怪。心外别安心，戒中仍破戒。盗窃夷狄语，互苞羲文卦。奇军用遂克，正义蒙且瘵。功高世所归，道齧丛心嘬。涂附千言说，绝馨而饭餲。末流益狂悖，后起攻易败。砥柱还太清，斯文兹一快。浅人然死灰，所见一何隘。君言得半实，譬以玉尺界。慎思义乃精，沈审文无害。
潜默篇·其一
作者：徐树铭
朝代：清

读经不读史，譬若坐井观。谓天遽在是，天亦为其难。六经日月炳，群史列宿攒。风雨殊嗜好，氛祥异贤奸。譬之阅终岁，乃识暑与寒。蜉蝣而蟪蛄，何悟至理殚。治机与乱台，眇忽如虱肝。及其大开閤，阴阳不能千。名贤强补救，丸泥封雄关。擢擢命人杰，未悟源与澜。达人秉潜默，烛照穷鸿盘。历历万古事，森列棱与丸。复古且泥古，戾俗非俗刓。善哉师其意，瑞世纷龙鸾。
潜默篇·其二
作者：徐树铭
朝代：清

学术杂王霸，古圣忧方大。不知痒序中，戈矛自森荟。浮屠传老氏，已若粲与粝。异教来殊方，所得无一芥。旃檀媚庸俗，驾驭张旌旆。佥壬肆簧惑，致巧穷侈汰。世士疑信参，狡徒神隐怪。心外别安心，戒中仍破戒。盗窃夷狄语，互苞羲文卦。奇军用遂克，正义蒙且瘵。功高世所归，道齧丛心嘬。涂附千言说，绝馨而饭餲。末流益狂悖，后起攻易败。砥柱还太清，斯文兹一快。浅人然死灰，所见一何隘。君言得半实，譬以玉尺界。慎思义乃精，沈审文无害。
衡山蟠杏广荫数亩生祝融西南大山绝顶退省山人述其状予登祝融绝顶惜未能至西南峰也
作者：徐树铭
朝代：清

何年仙人种红杏，珊瑚万仞衡峰顶。丹凤翩？濯赪玉，朱雀文章媚琼锦。垂柯覆干隐风雷，作实含华谢孤冷。高逼赤日炎不槁，俯接苍霞逖逾勍。天柱紫盖懔相角，祝融石廪森之屏。樵苏坐憩夕忘归，骚客行吟倦思枕。丫权巉崿龙虎气，科条散濩虬蛟影。穿丹林吐邺侯光，写绿天连素师净。山人轩眉纵高论，曾踏绀峦攀赤梗。每嗟健步恣登临，那识玄关密乡井。嗟予题石最高处，要溯云根蹑岩隥。空搜禹迹到岣嵝，窅挹苍梧俯溟涬。夕看万里层云开，晓破严辰初旭炯。名峰一别四十春，梦痕寂历杉松径。何当采芝撷华胜，细访丛柯驻流景。
衡山蟠杏广荫数亩生祝融西南大山绝顶退省山人述其状予登祝融绝顶惜未能至西南峰也
作者：徐树铭
朝代：清
体裁：古风

何年仙人种红杏，珊瑚万仞衡峰顶。丹凤翩�濯赪玉，朱雀文章媚琼锦。垂柯覆干隐风雷，作实含华谢孤冷。高逼赤日炎不槁，俯接苍霞逖逾勍。天柱紫盖懔相角，祝融石廪森之屏。樵苏坐憩夕忘归，骚客行吟倦思枕。桠权巉崿龙虎气，科条散濩虬蛟影。穿丹林吐邺侯光，写绿天连素师净。山人轩眉纵高论，曾踏绀峦攀赤梗。每嗟健步恣登临，那识玄关密乡井。嗟予题石最高处，要溯云根蹑岩隥。空搜禹迹到岣嵝，窅挹苍梧俯溟涬。夕看万里层云开，晓破严辰初旭炯。名峰一别四十春，梦痕寂历杉松径。何当采芝撷华胜，细访丛柯驻流景。
赠余植亨联
作者：徐树铭
朝代：清
体裁：联

有暇便须亲典籍；得官何异到蓬莱。
赠王壬秋
作者：徐树铭
朝代：清

怜君又别燕台去，直到衡云最深处。衡阳为我寄书回，已是春风满燕树。廿年几度蓟云深，旧恨缠绵变古今。梁苑已怜龙虎气，蓟门还识凤鸾吟。火云不到城南寺，玉果冰瓜纪幽事。秋飙飒飒作离声，满眼苍葭感秋思。抱书等身何处归，万峰烟翠挂萝衣。天涯董公一杯酒，清泪汍澜为汝挥。山中无田僦无屋，朋侪有书借君读。知君爱君犹有人，肯惜高官与微禄。
郊饯彭雪翁
作者：徐树铭
朝代：清

回首觚棱倚玉銮，征騑缓缓出长安。还山初服天恩渥，横海奇庸替手难。冰雪载涂劳梦毂，江湖频岁寄师干。莫言官守无拘滞，塞雁宾鸿互燠寒。马息鲵蟠譬喻存，南溟变化即鹏鲲。冷参信有维摩偈，热血常销望帝魂。华誉耻闻常掩耳，深谈入定亦何言。纷纷海客争倾折，惟看梅花泻玉尊。
郊饯彭雪翁·其一
作者：徐树铭
朝代：清

回首觚棱倚玉銮，征騑缓缓出长安。还山初服天恩渥，横海奇庸替手难。冰雪载涂劳梦毂，江湖频岁寄师干。莫言官守无拘滞，塞雁宾鸿互燠寒。
郊饯彭雪翁·其三
作者：徐树铭
朝代：清

戎旃要义等传薪，蔬笋从来见性真。出世未以非绝物，用情弥笃肯徇人。儒巾老带羞秦越，钓艇耕车即渭莘。千古巢由空洗耳，何曾事业到斯民。
郊饯彭雪翁·其二
作者：徐树铭
朝代：清

马息鲵蟠譬喻存，南溟变化即鹏鲲。冷参信有维摩偈，热血常销望帝魂。华誉耻闻常掩耳，深谈入定亦何言。纷纷海客争倾折，惟看梅花泻玉尊。
锁江亭联
作者：徐树铭
朝代：清
体裁：联

飞气吐长虹，天与大江成锁钥；骞身摘星斗，人从绝顶看光芒。
闻周渭臣军门有岳阳楼之作辄拟二首柬之
作者：徐树铭
朝代：清

又挂征帆下洞庭，沅湘无限晚山青。神仙鸾鹤凭虚集，谈笑鱼龙绕坐听。城上楼台天北极，望中风雨地南溟。横江且喜旌旗静，无复孙曹战血腥。斜日湖云灿锦窠，故人搔首意如何。平生事业云中鹄，今古功名指上螺。垒块浇胸难摈酒，英雄横槊且当歌。鸢鱼毕竟同飞跃，何用花前叹逝波。
闻周渭臣军门有岳阳楼之作辄拟二首柬之·其一
作者：徐树铭
朝代：清

又挂征帆下洞庭，沅湘无限晚山青。神仙鸾鹤凭虚集，谈笑鱼龙绕坐听。城上楼台天北极，望中风雨地南溟。横江且喜旌旗静，无复孙曹战血腥。
闻周渭臣军门有岳阳楼之作辄拟二首柬之·其二
作者：徐树铭
朝代：清

斜日湖云灿锦窠，故人搔首意如何。平生事业云中鹄，今古功名指上螺。垒块浇胸难摈酒，英雄横槊且当歌。鸢鱼毕竟同飞跃，何用花前叹逝波。
龙树寺看白芍药是宋雪帆前辈手植
作者：徐树铭
朝代：清

槐云织翠花风香，层阴幂雨僧楼凉。当轩素霞落眼底，濯濯玉叶相扶将。寒辉冷艳夺冰雪，团团皎似瑶台月。紫蝶游蜂不敢狂，溪叟村童那轻折。岁岁花开易得新，酒觞凄酹种花人。栽培老去经纶手，化作阇黎烂漫春。阇黎春色年年在，酒客花人若相待。可怜嘉会亦寻常，难得东皇动光彩。看花对酒各思君，零落池台几夕曛。悲秋仙去黄门句，倚槛微哦不忍闻。人言此是甘棠树，绿章应乞春阴护。却忆筠笼两鹤雏，雪羽䙰褷渺烟雾。
挽左宗棠联
作者：徐树锷
朝代：清
体裁：联

任兼将相，勋振华夷，耄岁尚临边，谋国独能持远大；夙侍旌旄，甫暌衮舄，上台惊陨曜，哭公何止为恩私。
挽张之洞联
作者：徐树锷
朝代：清
体裁：联

千秋相业、一代儒宗，筹笔际艰危，最难忘绥靖江淮，力全南服承平局；九陛温褒、五洲哀感，骑箕关运会，独追忆趋陪帷幄，曷罄西州恸哭情。
挽张百熙联
作者：徐树锷
朝代：清
体裁：联

长沙同邑五尚书，惟我公翊赞新猷，精力尽为时局瘁；当代名臣六文达，念先哲遭逢平世，艰难不及后贤多。
挽曾国荃联
作者：徐树锷
朝代：清
体裁：联

与伯兄奠定金陵，纬武经文，先后哀荣同不朽；以属吏来依玉节，山颓木坏，恩知追抚总难忘。
赠义和团大师兄联
作者：徐桐
朝代：清
体裁：联

创千古未有奇闻，非左非邪，攻异端而正人心，忠孝节廉，只此精诚未泯；为斯世少留佳话，一惊一喜，仗神威以寒夷胆，农工商贾，于今怨愤能消。
游金山
作者：徐梓
朝代：清
体裁：五言律诗

彷佛羊肠道，盘旋上此山。倚栏飞鸟去，扶杖老僧还。霄汉临三尺，江湖小一湾。尘心浑未化，空复扣禅关。
金陵绝句
作者：徐梓
朝代：清

虎踞龙蟠认旧京，朅来深巷驻行旌。兴亡六代真弹指，惟有江潮自送迎。靖难孤忠荐豆登，黄蕉丹荔肃灵承。子城不敢来樵采，圣代恩犹及旧陵。秦淮水榭入新凉，两岸笙歌夜未央。翻笑鸣机劳巷绩，输侬当户理新妆。襆被争来选佛场，三条官烛动星芒。此行恐是瓜期始，一度秋风一度忙。
金陵绝句·其一
作者：徐梓
朝代：清

虎踞龙蟠认旧京，朅来深巷驻行旌。兴亡六代真弹指，惟有江潮自送迎。
金陵绝句·其三
作者：徐梓
朝代：清

秦淮水榭入新凉，两岸笙歌夜未央。翻笑鸣机劳巷绩，输侬当户理新妆。
金陵绝句·其二
作者：徐梓
朝代：清

靖难孤忠荐豆登，黄蕉丹荔肃灵承。子城不敢来樵采，圣代恩犹及旧陵。
金陵绝句·其四
作者：徐梓
朝代：清

襆被争来选佛场，三条官烛动星芒。此行恐是瓜期始，一度秋风一度忙。
念奴娇·中秋
作者：徐森
朝代：清

风清籁静，小庭空、一缕篆烟浮绿。绕砌寻行千里度，明月今宵才足。憾叶声轻，鸣檐韵急，风戛琮琤玉。清光可饮，不须重劝醽醁。遥望桂影婆娑，欲寻修斧，斫此无情木。云外一枝空在眼，玉宇琼楼谁属。对此茫茫，无穷旧恨，依旧填心曲。夜凉无寐，半窗瘦影横竹。
望湘人·午日
作者：徐森
朝代：清

正黄梅过雨，麦浪挼晴，今朝又是重五。几阵蒲香，飘来深院，白苧单衫无暑。戏摘榴花，遍思陈事，凭栏低语。记那日，条脱亲投，小缠同心丝缕。好谢殷勤邻女。恰相邀片晌，画完艾虎。剩半幅轻纨，又索采兰佳句。伤今吊昔，都无是处。但笑灵均差误。问何事、沅芷江蓠，刚换年年角黍。
水调歌头·踏青
作者：徐森
朝代：清

上巳春晖丽，匝路转香车。恰见秋千巷陌，人影绣旗遮。行到小桥幽处，一带朱门水户，春在那人家。斗草隔墙女，笑脸映桃花。溪流碧，村树绿，绕平沙。昼长人倦，慢敲僧院觅新茶。吟罢岳阳霁景，望断谢桥烟色，归路斜阳斜。十里淡黄柳，和月乱栖鸦。
秋日谒贾阆仙墓
作者：徐楫
朝代：清

读遍残碑碣，凭高坐石栏。山空秋气肃，亭古日光寒。碧酒招魂易，黄金铸像难。九原风月夜，雅调向谁弹。
老马
作者：徐楫
朝代：清

鼓鼙声久断疆场，伏枥何颜对紫缰。一顾几经逢伯乐，千金无复遇燕王。曾随射虎嘶边月，且共疲驴卧夕阳。漫诩识途为绝诣，籋云终竟逊飞黄。
丙午纪事二首
作者：徐槠山
朝代：清

朔方禹版画雍州，天设秦关扼上游。统万城含沙月白，赫连台压海风秋。七襄织锦输江右，万骑黄金出帝邱。痛哭敢陈三表策，儒生须识大官忧。石隙乾坤帝制雄，蟠江丹嶂截飞虹。貔貅岂料从天下，蝼蚁焉能斗穴中。五郡牙璋新禹贡，千盘岩壑旧蚕丛。于今海寓车书合，青幕非邀一战功。
丙午纪事二首·其一
作者：徐槠山
朝代：清
体裁：七言律诗

朔方禹版画雍州，天设秦关扼上游。统万城含沙月白，赫连台压海风秋。七襄织锦输江右，万骑黄金出帝邱。痛哭敢陈三表策，儒生须识大官忧。
丙午纪事二首·其二
作者：徐槠山
朝代：清

石隙乾坤帝制雄，蟠江丹嶂截飞虹。貔貅岂料从天下，蝼蚁焉能斗穴中。五郡牙璋新禹贡，千盘岩壑旧蚕丛。于今海寓车书合，青幕非邀一战功。
与秦稚樵张春泉江叔海至望江楼
作者：徐樾
朝代：清

冻云低压锦江头，待雪同登江上楼。傍水风声常似雨，严冬树色尚如秋。天边远岫参差没，槛外寒涛日夜浮。是处园林堪吏隐，可容高卧对沧洲。
于晦若穆若昆季侨居倪氏庄秋夜过谈有作
作者：徐樾
朝代：清

孤馆池塘上，高谈秋夜凉。林疏低近水，菜好嫩经霜。踏月人三五，吟诗句短长。漏残书乱检，讹字费商量。
喜朱乡溪至
作者：徐樾
朝代：清

江清莎暖乍阴晴，啼鸟声中拥彗迎。帆影远随春水至，暮云不及客心平。蛮烟瘴雨关山感，白酒黄鸡故旧情。三百滩头来往熟，风波惯历已无惊。
奉答李子璈见怀
作者：徐樾
朝代：清

茂苑时萦怀旧梦，合江闻有远归人。非关风雅思林壑，那有诗歌入鬼神。戎幕空多忧国念，乡园暂返济时身。暮云深处遥相望，放棹来探锦里春。
虎门
作者：徐樾
朝代：清

一气天风荡碧涛，群山尽伏虎山高。中原职贡梯航盛，南海关门锁钥牢。万里车书通鬼国，九州日月拱神皋。乘槎我欲浮霄汉，且向苍溟钓巨鳌。
善竹桥
作者：徐正谆
朝代：清

崧岳千峰夕照边，旧时宫阙总寒烟。至今一掬桥头血，生色高丽五百年。
孤竹城谒夷齐庙
作者：徐正谆
朝代：清

滦河流水绕空城，清节祠前万古情。多少世间轩冕想，于今回首一铢轻。
宁远城祖大乐大寿敕建牌楼
作者：徐正谆
朝代：清

石楼双峙尽环奇，赫阀元勋耀一时。争及野田衰草里，行人来访四同碑。
沙河驿遥同赵干山侍郎寄赠韵
作者：徐正谆
朝代：清

老去情怀远别难，殊方为客岁华阑。至今歌筑悲燕市，却喜衣冠睹汉官。王事敢言原隰苦，病躯偏觉雪霜寒。可怜此夜沙河月，清景应同万里看。
辽野道中
作者：徐正谆
朝代：清

巫闾天半势嵯峨，渤海东连万里波。卷里曾抛閒岁月，寰中始识大山河。尉迟孤塔斜阳远，秦帝长城落木多。惆怅古人今不见，西风回首一高歌。
潼关
作者：徐正驺
朝代：清
体裁：七言律诗

山川盘郁重屏藩，天府雄关险莫论。华岳西来横半壁，长河东注控三门。乾坤消息随开阖，锁钥咽喉自吐吞。多恐一丸封不得，临风凭吊月黄昏。
夜雨
作者：徐步瀛
朝代：清

作客本无梦，况经雨意深。空阶一万滴，滴滴是秋心。落叶他乡树，孤镫旅夜吟。披衣不成寐，夜半起鸣琴。
石梁
作者：徐步瀛
朝代：清

无计消烦虑，閒行步石梁。云端见新月，水际尚斜阳。客鬓滋秋色，征衣怯夜凉。隔林有归鸟，绕舍自回翔。
挽张之洞联
作者：徐毓华
朝代：清
体裁：联

督晋粤吴楚卅载，历道咸同光四朝，平生大难不惊，独立不惧，相业炳千秋，直与中兴曾左相伯仲；溯楼台江汉遗踪，洒仕学军商血泪，回忆公忠体国，廉正无私，师资垂百世，岂独大湖南北动讴思。
沁园春·寿张婉紃夫人
作者：徐比玉
朝代：清

萸佩凝香，菊屏呈艳，秋光正妍。喜琼苏刚熟，冰桃堪蔫，欢联雁序，会集群仙。剪烛论文，拈针绣佛，煮茗常烹第二泉。开兰阁，看添寿海鹤，争舞阶前。龙涎篆袅炉烟。更灯爇、长明照绮筵。羡诗探六义，家传风雅，书娴八法，学绍渊源。吃露餐霞，吟风啸月，涤尽尘心隐绿天。倾心听，听琅璈竞奏，写遍红笺。
寄子诗
作者：徐氏
朝代：清

家内平安报尔知，田园岁入有馀资。丝毫不用南中物，好作清官答圣时。
宋建中靖国辛巳七月二十八日为东波先生骑箕之辰先生乞居常州，卒于孙氏寓馆，其地去余家不数十武，旧迹犹存，岁值辛巳，去先生六百年矣，感今追昔，邀同学诸子于是日肇祀先生，用眉山二字成诗二章，致敬恭思慕之意云
作者：徐永宣
朝代：清

铩羽难迁月下枝，文殊问疾倍支离。梦萦竹屋风前树，心绕觚棱雨后葵。已分孤臣伤骨鲠，可禁众女嫉蛾眉。怜才只有宣仁语，千载追寻五夜悲。白云深处碧波环，诗谶无端落此间。回首古桥衰柳断，伤心小院野花殷。魂归月黑疑儋耳，鹘没天低忆故山。直接岷江溪水是，瓣香袅袅泪潺潺。
宋建中靖国辛巳七月二十八日为东波先生骑箕之辰先生乞居常州，卒于孙氏寓馆，其地去余家不数十武，旧迹犹存，岁值辛巳，去先生六百年矣，感今追昔，邀同学诸子于是日肇祀先生，用眉山二字成诗二章，致敬恭思慕之意云·其二
作者：徐永宣
朝代：清

白云深处碧波环，诗谶无端落此间。回首古桥衰柳断，伤心小院野花殷。魂归月黑疑儋耳，鹘没天低忆故山。直接岷江溪水是，瓣香袅袅泪潺潺。
润州
作者：徐永宣
朝代：清

江山谁第一？最是润州城。山上南朝寺，江头北府兵。三春添黛色，万古一涛声。阅尽东西客，劳劳役利名。
秋日访朱锡鬯先生
作者：徐永宣
朝代：清

沈尤村僻绝尘寰，千个筼筜水一湾。学道著书无个事，满庭黄叶对秋山。
竹垞先生留宿枫桥慧庆寺夜话追悼陆文孙
作者：徐永宣
朝代：清

朔风号怒纸窗前，忆旧僧房感逝川。乡曲公怜杨狗监，天涯吾悼李龟年。雪深院落妻无絮，叶拥阶除突少烟。此夜枫青灯影黑，鼓寒霜重不成眠。
缲丝行
作者：徐永宣
朝代：清

柳花村巷晴窗南，蚕神祀罢事春蚕。一箔三眠日卓午，食叶声中作风雨。妇姑饷蚕不得闲，双眉不暇描春山。戴胜飞鸣茧成早，缲车索索丝皓皓。卖丝抵税输县官，入冬子妇仍号寒。
舟行即事用香山韵
作者：徐永宣
朝代：清

秋深酷爱水云空，兴到五湖东复东。船泊荻花全白处，酒沽枫叶半红中。贵人翁仲埋荒草，浮世宾鸿逐断蓬。何似素心晨夕共，诗签茗碗得相同。
苕上
作者：徐永宣
朝代：清

青山澹澹水茫茫，半面蒹葭半面桑。都有绿阴维钓艇，断云微漏夕阳黄。
送赤石山人还山宋建中靖国辛巳七月二十八日为东波先生骑箕之辰先生乞居常州，卒于孙氏寓馆，其地去余家不数十武，旧迹犹存，岁值辛巳，去先生六百年矣，感今追昔，邀同学诸子于是日肇祀先生，用眉山二字成诗二章，致敬恭思慕之意云·其一
作者：徐永宣
朝代：清
体裁：七言律诗

铩羽难迁月下枝，文殊问疾倍支离。梦萦竹屋风前树，心绕觚棱雨后葵。已分孤臣伤骨鲠，可禁众女嫉蛾眉。怜才只有宣仁语，千载追寻五夜悲。
渡江云·云川阁坐雨同杜紫纶、华予思作
作者：徐汉倬
朝代：清

秋心无虚著，登楼送目，衣薄晚天凉。小山丛桂近，瑟瑟西风，隔院度新香。分笺刻烛，重描写、细腻风光。恰仿佛，置身图画，帘影动潇湘。家乡。东华梦远，杜曲花新，正莼鲈无恙。莫便道，相如游倦，懒赋长杨。江南秋色凭君取，更平分、座上清狂。人醉也，雨丝都化愁肠。
自题东园诗草
作者：徐汉倬
朝代：清

微风北窗来，羲皇对床席。陶公有凉音，饥寒实驱迫。作者代有人，东皋起王绩。醉乡日高枕，逸气出秋壁。岂惟屏淫哇，亦复黜嘄噭。征事多滞响，写景饶秀色。蒸蔚为云霞，郁勃走霹雳。声诗与乐通，由瑟圣所饬。盛唐李杜兴，万象尽开辟。可怜千载下，何处弄笔墨。吾生竟何事，弱毫叹孤植。如游空山阿，寒溜冻幽石。腊尽春渐苏，冰雪滴余沥。遂成一脉水，中涵小天碧。遥见鲸鱼归，复何能为役。远海生波澜，蛟龙有窟宅。风涛中澒洞，乃万怪惶惑。落日收钓纶，回舟傍芦荻。
九咏
作者：徐汉苍
朝代：清

君为青松枝，连蜷森百尺。我为涧边草，孤心盟白石。涧草吐春芳，松枝孕寒碧。出世为劳薪，在山守贞璧。青松比君子，时花喻美人。孤怀与世忤，何发娱佳辰。佳辰不能再，花月常如新。斗酒自斟酌，念我平生亲。故人各天涯，天涯如比邻。怀中一尺素，卷之能千春。天香散幽室，兰蕙迎春开。虽处尘嚣中，何异隐蒿莱。百忧萃一身，抚景空迟徊。雕栏蓄异卉，风雨为之摧。良玉荐清庙，野烬吹为灰。枚叔歌《七发》，杜陵伤《八哀》。青丘何累累，白骨生莓苔。
九咏·其一
作者：徐汉苍
朝代：清

君为青松枝，连蜷森百尺。我为涧边草，孤心盟白石。涧草吐春芳，松枝孕寒碧。出世为劳薪，在山守贞璧。
九咏·其三
作者：徐汉苍
朝代：清

天香散幽室，兰蕙迎春开。虽处尘嚣中，何异隐蒿莱。百忧萃一身，抚景空迟徊。雕栏蓄异卉，风雨为之摧。良玉荐清庙，野烬吹为灰。枚叔歌《七发》，杜陵伤《八哀》。青丘何累累，白骨生莓苔。
九咏·其二
作者：徐汉苍
朝代：清

青松比君子，时花喻美人。孤怀与世忤，何发娱佳辰。佳辰不能再，花月常如新。斗酒自斟酌，念我平生亲。故人各天涯，天涯如比邻。怀中一尺素，卷之能千春。
寒集大观亭同方植之作
作者：徐汉苍
朝代：清

苍龙缩首敛烟雾，到此江流束不住。惊涛直下罗刹矶，百折不回有余怒。大观亭子横江开，裹创转战江声哀。将军碧血洒秋草，战士白骨生春苔。我读遗碑三叹息，手拍铜驼泪沾臆。何止田横五百人，断腕残肢土花蚀。胜迹留传又几年，抚今追昔空徒然。但将风月供诗料，莫把兴亡话酒筵。鲥鱼斫脍开香瓮，深树流莺啭清哢。为谁车马滞江干，纵有奇才亦何用。东南宾从皆枚邹，射覆围棋事事幽。浊酒千杯浇磈礌，清商一曲弹箜篌。毁誉无凭安足道，莫教荣落伤怀抱。壮志全消郭隗台，离愁绿遍王孙草。名士从来说过江，六朝山色仍当窗。君看尘海风波险，那及空梁燕影双。长江极天帆去速，皖伯台前云树秃。此时百感欲填膺，无端五岳撑空腹。翠螺一点天边浮，中有李白之高楼。褰裳何必从公去，此间我识韩荆州。
晓行铜陵道中
作者：徐汉苍
朝代：清

残月一痕白，鸡鸣星欲稀。朱栏人乍出，渔榜夜初归。戍鼓有余响，林鸦无数飞。青山在天末，长揖谢玄晖。
小春月晤周小山别后叠韵奉寄二首
作者：徐汝烜
朝代：清

征雁俄惊过汉南，逢君此日快深谈。交情自觉忘新故，诗味真能阅苦甘。腹有经纶才久裕，胸无尘俗趣尤涵。匆匆握别增离思，夙仰高怀未尽探。气味相亲有几人，知交握手见天真。嗣宗才藻能超俗，叔度襟怀果绝伦。文阵声名推卓越，诗家格律著精纯。著鞭愧我难追步，辛苦还期共指陈。
小春月晤周小山别后叠韵奉寄二首·其一
作者：徐汝烜
朝代：清

征雁俄惊过汉南，逢君此日快深谈。交情自觉忘新故，诗味真能阅苦甘。腹有经纶才久裕，胸无尘俗趣尤涵。匆匆握别增离思，夙仰高怀未尽探。
小春月晤周小山别后叠韵奉寄二首·其二
作者：徐汝烜
朝代：清

气味相亲有几人，知交握手见天真。嗣宗才藻能超俗，叔度襟怀果绝伦。文阵声名推卓越，诗家格律著精纯。著鞭愧我难追步，辛苦还期共指陈。
白荷花
作者：徐汝烜
朝代：清

偶来池畔引清风，别有幽香惬素衷。高士何妨矜眼白，美人曾否怨颜红。波摇玉骨神逾净，露浥冰肌态更丰。社结远公堪做伴，几回欣赏付诗筒。
过冯辅堂得月山房
作者：徐沨
朝代：清

何地夜无月，幽人先得之。遥光悬屋角，凉影堕花枝。高阁宜吹笛，虚窗旧有诗。平生爱清景，坐到漏深时。
七月望后寄寒碧上人
作者：徐波
朝代：清
体裁：七言绝句

楚鬼微吟上峡谣，中元法食可相招。凭师为譬兴亡恨，雨打秋坟骨亦销。
再宿包山蔡居士湖上居
作者：徐波
朝代：清
体裁：五言律诗

湖山相与晚，秋馆自多阴。黄叶悲遗老，孤镫摄夜心。芦花月上易，水色雁来深。仿佛当年事，情生不自今。
凉夜怀镜新上人
作者：徐波
朝代：清
体裁：五言律诗

久坐身无影，知师心已安。虫悲天地窄，月近水云宽。猥巷违群动，荆扉闭小寒。是能从所悦，持此寄人难。
夜寒与刘石君陈伯迎叩达公河畔禅居
作者：徐波
朝代：清
体裁：古风

月斜道少人，风吹幡独舞。入户镫光微，古佛为之主。斧冰析寒薪，茗碗味余苦。城上双槌鸣，归途各自取。
宿弁山积善寺同周虚生作
作者：徐波
朝代：清
体裁：五言律诗

云峰终不近，石路寺门前。霜蔓悬瓜重，风庭聚叶圆。残镫连曙鸟，众响入鸣泉。爱此清虚夜，与君得晏眠。
月下与商孟和寻陈古白于铁佛山房
作者：徐波
朝代：清
体裁：七言律诗

月中坦步似乘虚，忽忆幽人静默居。镫火叩门通款款，衣冠隐几出徐徐。向衰有几相逢地，少贱空多未读书。天与浮名宜渐弃，乱离持此欲焉如。
次牧《翁六月七日迎河东君于云间喜而有述》诗
作者：徐波
朝代：清

欲剪吴凇江水悠，早梅时节酿酸愁。分开画烛交红泪，锁向雕笼到白头。预借仙期偷驾鹊，探偿愿海许沈牛。花源一自渔郎问，柳浪春来许系舟。双栖休比画鸳鸯，真有随身藻荇香。移植柔条承宴寝，捧持飞絮入宫墙。抱衾无复轮当夕，舞袖虚教列满堂。从此凡间归路杳，行云不再到金昌。旋周滴限返仙家，一笑相迎路不赊。怀梦自珍方朔草，急行须借阿香车。长悬素影凭脩月，久驻红颜赖饮霞。坐拥群真尝说法，杨枝在手代拈花。
次牧《翁六月七日迎河东君于云间喜而有述》诗·其一
作者：徐波
朝代：清
体裁：七言律诗

欲剪吴凇江水悠，早梅时节酿酸愁。分开画烛交红泪，锁向雕笼到白头。预借仙期偷驾鹊，探偿愿海许沈牛。花源一自渔郎问，柳浪春来许系舟。
次牧《翁六月七日迎河东君于云间喜而有述》诗·其三
作者：徐波
朝代：清
体裁：七言律诗

旋周滴限返仙家，一笑相迎路不赊。怀梦自珍方朔草，急行须借阿香车。长悬素影凭脩月，久驻红颜赖饮霞。坐拥群真尝说法，杨枝在手代拈花。
次牧《翁六月七日迎河东君于云间喜而有述》诗·其二
作者：徐波
朝代：清
体裁：七言律诗

双栖休比画鸳鸯，真有随身藻荇香。移植柔条承宴寝，捧持飞絮入宫墙。抱衾无复轮当夕，舞袖虚教列满堂。从此凡间归路杳，行云不再到金昌。
若耶溪望对岸云门诸峰云中有三十六湾溪流宛转会日暮无人至路口而返
作者：徐波
朝代：清
体裁：古风

秋溪如月上，转泛无终穷。微波出城路，几树迎船风。众虑一洒濯，远色久玲珑。峰影半水面，秦望标其空。人间仰苍翠，山中闭洪濛。思乘青竹筏，周流元气中。日落松柏里，先夜水仙宫。风云多气势，独立怵余躬。灵境遂相失，分手但西东。
落花
作者：徐波
朝代：清
体裁：五言律诗

花意寒欲去，登楼送所思。将分春雨恨，似与故人期。野水断村路，孤烟生竹篱。吾徒从此逝，忍见艳阳时！
赠林昌彝联
作者：徐泽醇
朝代：清
体裁：联

绝学千秋追许郑；奇文两汉并匡刘。
书怀
作者：徐洪钧
朝代：清

读书贵神解，无事守章句。混茫万古心，每于故纸寓。忆昔就傅时，端受卤莽误。年来发深省，颇领此中趣。中夜每独坐，睒睒灯火聚。到眼初茫然，思力未能赴。朗吟一再过，旨趣或流露。回环三夏馀，延缘得津路。此时万籁寂，炯炯一心注。若距且若迎，倏尔忽来悟。顿令千载人，精魄宛相遇。掩书起推窗，皎月挂高树。
和昌黎秋怀诗
作者：徐洪钧
朝代：清

万灵均有知，露零鹤自警。修士多感秋，日短志弥永。学道已苦迟，精进讵嫌猛。寻源有深浅，修短视我绠。耳目净浮华，宁谧差可幸。会心正非遥，顿使烦虑屏。
过梁溪
作者：徐洪钧
朝代：清

东风作意送归艭，舟子吴歌尽短腔。一枕梦回天已曙，九龙峰影落篷窗。
大年尊彝兄弟见访溪庄
作者：徐流方
朝代：清

白鸥渺何处，一笑接诸昆。不尽秋来意，相将倒一樽。花香傍舍树，月上隔湖村。钓得鲈鱼美，清愁细细论。
怀管社山人
作者：徐流方
朝代：清

平湖万顷烟，孤峰一湾月。常伴高人吟，邈与尘世绝。曾随捕鱼者，一棹缘源入。不识芙蓉花，别来几攀折。
春日读书山中
作者：徐济贞
朝代：清
体裁：五言律诗

陇上紫云飞，池台积翠微。山矾香未歇，石鞠种还希。剪水呢喃鸟，盘峰薜荔衣。门前清露重，几架湿蔷薇。
渔浦野眺
作者：徐济贞
朝代：清
体裁：七言律诗

长途寂寂越山前，日暮孤征见辋川。牙桨银篙飞鹤渚，雨蓑风笠捕鱼船。溪边落木三江地，城外归帆半雾天。漂泊只今嗟已甚，沧洲不断有荒烟。
春晚
作者：徐浩
朝代：清

薰笼欲撤五更难，小试春衫被体单。浅绿未回杨柳岸，新红空忆海棠栏。冷传雁信书犹远，冻写鱼笺墨未乾。昨夜东风何处雨，关心楼外杏花寒。
贺蒯礼卿50寿联
作者：徐涯生
朝代：清
体裁：联

五月十五，五福备至；百年半百，百寿开先。
太常引·七夕早起，偶与女媛围棋
作者：徐淑
朝代：清

朝来倦绣且围棋。姑妇固相宜，母女亦何奇。但瓜葛、休生诳欺。卢胡一笑，楸枰白黑，转眼总忘机。空自论高低，还与汝、商量晒衣。
山立招饮
作者：徐淑
朝代：清

携策东原旧草堂，槐阴风细昼生凉。晴窗铅椠诗书气，村具盘餐蕨笋香。横浦渔梁犹略彴，直庵禅榻已沧桑。酒酣欲去频搔首，小为迟留倚夕阳。
摘得新·忆花
作者：徐淑
朝代：清

有所思。庭前红白姿。连宵风共雨，葬西施。生怜粉蝶寻香宿，绕空枝。
绮罗香·早春寄怀静和、瑞芳两张夫人、静来浦夫人
作者：徐淑
朝代：清

巾帼娴诗，裙钗解赋，屈指而今能几。幸合朋簪，可惜判襟容易。柳腰懒、人定都同，蕉心捲、我宁偏异。倚东风、针线慵拈。摊书还觉甚无味。男儿如忆旧雨，一任挥鞭鼓棹，飘然行矣。各锁深闺，只有梦牵魂系。愿帘前，燕语休听，惟灯下、鱼书频寄。待春深、游约西湖，翠眉相对喜。
丑奴儿令·有怀
作者：徐淑秀
朝代：清

自从别后长相忆，慵整新妆。瘦怯春裳。怕见庭前芍药芳。停针不语愁无限，蜂闹纱窗。燕语雕梁。独倚阑干欲断肠。
忆王孙
作者：徐淑秀
朝代：清

重重幽恨锁眉峰。斜倚阑干思未穷。徒使心牵问不通。忆相逢。在梦中。
渔歌子·秋夜
作者：徐淑秀
朝代：清

露滴花寒入夜深。多情明月向愁人。灯隐隐，漏沉沉。断续钟声断续砧。
鹧鸪天·夜坐
作者：徐淑秀
朝代：清

宝篆香消觉夜深。挑灯无语倍伤情。瑶琴欲抚闲消闷，拨尽朱弦总断魂。风索莫，月凄清。无端愁思苦萦心。徘徊不尽梧桐月，守着窗儿坐到明。
宿金粟寺
作者：徐淮
朝代：清
体裁：五言律诗

昨岁曾游此，莓墙墨尚新。雨花长似粟，观海更无津。下榻便行客，烹茶费主人。年来稀战伐，鼍鼓但迎神。
夜坐
作者：徐湘潭
朝代：清

寒虫号穹壁，斜月炯虚幔。幽客难早眠，宵景孤赏惯。未雨叶疑湿，不风天转淡。稀星八九颗，错落当户瞰。前村白差差，霜瓦光破乱。大块清绝气，倾泄在夜半。安得伯牙生，冥写入丝缦。
寄羽可
作者：徐湘潭
朝代：清

绝少黄金壮阮囊，底须蒿目叹炎凉。穷非我辈难胜任，诗到愁时转觉强。天下谁为真富贵，吾生端合老文章。梅花不厌空斋吟，肯送春光入院墙。
山居
作者：徐湘潭
朝代：清

茅庐七八自成村，草蔓蟠窗山拥门。地僻久无宾过扰，昼长间与鹤通言。西风晚日翻鸦舅，野水秋田长稻孙。但得优游遂小隐，底须幸苦觅桃源。
游青原山
作者：徐湘潭
朝代：清

名蓝隐深邃，已近犹无觌。一径循纡回，乱峰森蔽翼。铁立石上松，黛蔚庭前柏。危檐炯金榜，犹是宋题额。觉王殿宇雄，庄严盛功德。缘阶鸽不怖，闻钟鱼就食。天香从西来，鼻受心有得。旁廊转深曲，龙蛇走石壁。颜黄及李相，忠义标心画。呜呼百世下，珍重摹手泽。徘徊此循赏，不觉日西昃。方丈惜一毡，凝神安偃息。半偈参沈沈，一镫明的的。夜来春雨寒，梦破前山碧。凌晨出西阁，祖塔礼幽宅。传闻牛鬼雄，赖此镇狂魄。碧乳泉更奇，顿足通水脉。何人安地轴，一激高数尺。地灵昭异境，兹理究莫测。东冈五笑亭，临渊踞盘石。仿佛三峡桥，怒流奔霹雳。战兢戒徒侣，无使蛟龙获。兹山在吾郡，丛林推巨擘。夜来讲学辈，于此混儒释。两家互有人，各各树坛席。可怜同盛衰，风流今寥阒。倒荆花久枯，五贤祠已坼。我来纵游眺，淹留祇一夕。探胜兴虽浓，怀古情尤剧。不识千载后，知否复此客。
漫兴
作者：徐湘潭
朝代：清

雨过田园静，春风不待招。新泥黏屐齿，软草度裙腰。鸭绿浅深水，鹅黄长短条。村童无一事，赶蝶过溪桥。
石溪客馆夜坐示诸生
作者：徐湘潭
朝代：清

金溪距石溪，少悭十里途。养疴就邻党，聊复兼授徒。童冠森立竹，朝夕恒相于。岂不念家室，旬月便通书。半生远游倦，息肩中道舒。时有糗鞴入，兼为文字娱。夜深月影高，风厉镫花粗。诸生悉英茂，努力勤经畬。我醉一挥翰，诗律将毋疏。
湖北藩署二堂联
作者：徐潮
朝代：清
体裁：联

饮建业水，食武昌鱼，千里驰驱，到处聚观香案吏；对紫薇花，撤金莲炬，九霄瞻仰，何年却向帝城飞。
瀛台赐鱼和赵少宰韵
作者：徐潮
朝代：清

冰覆霜鳞色瑾瑜，承恩齐向苑中趋。临流欲跃千髻集，绕树争携万木呼。波饫蓬池名最美，影连绯袋宠先殊。还须共识和羹意，免得庖人越俎虞。
梦游黄鹤楼
作者：徐瀛
朝代：清
体裁：古风

仙人何时乘鹤来？黄鹄矶头古城隈。一曲玉笛天地晓，酒楼酣饮三百杯。仙人何时乘鹤去？十洲三岛不知处。萍踪或似踏雪鸿，尘心不同沾泥絮。仙人已去此楼存，窗前大江雪浪翻。千里山水一望尽，永奠南纪作屏藩。登临好携碧玉杖，羽翼飞腾扶摇上。俯视烟波两茫茫，尚有诗人频来往。
中宿峡
作者：徐灏
朝代：清

苍山亘百里，列岫相倚伏。峭壁忽中开，江流势一束。层阴峡里生，赤日岩际宿。众壑来长风，万顷浸寒绿。古寺从何年，飞来著山腹。中有百丈梯，叠石榜林麓。密树漏斜阳，甘泉泻空谷。爱彼清且冽，揽之不盈掬。老僧导我饮，相接縆半竹。蜿蜒作鲸吸，取给日以足。僧言昔寇乱，菑杀及草木。劫灰所烧余，突兀见此屋。磐磐达摩石，坐阅人代速。上有支离叟，岁久顶已秃。林深阒无人，径转缭而曲。冉冉松间云，琅琅山巅瀑。来时值炎蒸，对此忘暑溽。云水尔何缘，终古自相属。
同陈兰甫花埭泛舟
作者：徐灏
朝代：清

海珠台畔气凄清，一叶西风荡桨轻。秋水亦如天上坐，好山浑似镜中行。蓼花烟外杨孚宅，榕树阴边陆贾城。江渚夜来铙吹罢，船头坐看月轮生。
天泉歌
作者：徐灏
朝代：清

晓行十里稀人踪，但闻泉响无西东。山巅宿云不肯住，随风散作青濛濛。俄顷风尽云亦定，苍崖飞出两白龙。奔人直下竞赴壑，昂首作势还腾空。岩前五色炫海日，涧底一曲垂长虹。仙人玉女在何许，惟有丫髻留双峰。白云洞口更幽绝，飞流断续分三重。其余蜿蜒各有熊，或倚怪石穿虬松。水帘一卷挂石室，瑶花琪树纷蒙茸。兹山夙昔擅名胜，迹所未到心难穷。何时结茅傍山麓，躬耕自作田舍翁。朅来手持碧玉杖，拄到绝顶青芙蓉。不知何处好山水，有此十丈玻璃风。鹤兮飞来吾与汝，平台之上云蓬蓬。
寒食过张百药墓
作者：徐灏
朝代：清

一樽还酹野棠花，蔓草寒烟落照斜。地下故人应有梦，天涯诸弟叹无家。名山事去留黄土，辽海魂归听暮鸦。张绪当年谁得似，江东词赋惜春华。
张南山丈招集松心草堂同温伊初陈兰甫夜话作
作者：徐灏
朝代：清

清风来无边，凉月照半席。相携素心人，共乐太古夕。阶前侵寒绿，堂后敞虚白。两水自潆洄，层轩迥幽寂。老渔昔行吟，垂钓江旁石。几年扫荆榛，于此聚瓴甓。洋洋听松庐，海内诗名藉。流光七十载，此境等空色。岂知万株松，早定水边宅。胜地非偶然，相与三叹息。
灵湖寺同张叔渊明府施恕庵主簿
作者：徐灏
朝代：清

万里寒涛色，春来到佛堂。游人集吴越，古木认萧梁。倚槛峰峦改，巡檐薜荔荒。殷勤问湖水，门外已耕桑。
石板潭
作者：徐灏
朝代：清

山行寻潺湲，曲折达石壁。飞瀑排空行，横流跨山脊。来如洪涛宽，去如巨壑窄。穷源有万派，到地只一脉。水德乃至柔，石性本无隙。由来岁月久，遂致鬼神役。蓄水成谾谼，穿石在涓滴。往闻云雷屯，欲与蛟龙敌。至今风怒号，落叶满崖赤。浮岚远空尽，冻雪太始积。喷沫散成丝，斜曛反相射。宛尔垂长虹，半规堕寒碧。地籁争喧豗，人间自寥阒。默思沧溟深，浩浩云气白。
锦浪滩
作者：徐灏
朝代：清
体裁：古风

移舟向锦浪，■棹日加午。墨泼天际云，鼎沸滩中雨。雷殷山谷鸣，风挟崖树舞。空濛一水间，萧飒万籁聚。篷窗杂坐卧，对面不闻语。须臾复晴霁，舟子众篙举。溪回滩已平，石激水犹怒。及兹叹神力，沛然孰能御。物理有消长，浩渺此终古。
锦浪滩
作者：徐灏
朝代：清

移舟向锦浪，𫇢棹日加午。墨泼天际云，鼎沸滩中雨。雷殷山谷鸣，风挟崖树舞。空濛一水间，萧飒万籁聚。篷窗杂坐卧，对面不闻语。须臾复晴霁，舟子众篙举。溪回滩已平，石激水犹怒。及兹叹神力，沛然孰能御。物理有消长，浩渺此终古。
龙泉峡
作者：徐灏
朝代：清

峡势如游龙，举头向天外。嘘气倏成云，快与风雨会。飞洒落九天，冯陵恣滂沛。发响惊雷霆，腾空破烟霭。倒卷匹练垂，高拥石幢大。严冷逼衣襟，余光动松桧。看山已压多，观水此为最。渐远人不闻，暝色尚映带。
自题墓门
作者：徐灵胎
朝代：清
体裁：联

鹤归华表知何日；牛上荒丘会有时。
自题生圹联
作者：徐灵胎
朝代：清
体裁：联

满山灵草仙人药；一径松风处士坟。
门联
作者：徐灵胎
朝代：清
体裁：联

一生那有真闲日；百岁仍多未了缘。
一剪梅·送春
作者：徐灿
朝代：清

春光九十已全抛。送也魂销。留也魂销。束君传语谢娇娆。去也无聊。住也无聊。玉床香被展轻绡。长也今宵。短也今宵。愁红休怕绿阴交。早也明朝。迟也明朝。
一斛珠·有怀故园
作者：徐灿
朝代：清

恁般便过。元宵了、踏歌声杳。二月燕台犹白草。风雨寒闺，何处邀春好。吴侬只合江南老。雪里枝枝红意早。窗俯碧河云半袅。绣幕才牵，一枕梅香绕。
一络索·春闺
作者：徐灿
朝代：清

惯送好春归去。怕和花语。一帘残梦醉醒中，禁得这番红雨。群玉山头仙侣。乱云无处。不须乡泪染江流，倩个燕儿传与。
千秋岁·感怀
作者：徐灿
朝代：清

帘前竹外。明月光相碍。檐影照，霜横带。不知青岁减，只说朱颜改。君不见，河山几叠谁为买。底事频频□。留得惺惺在。天有恨，花长害。柳烟春带结，燕语春心碎。消得也、一番春色当眉黛。
南乡子·秋雨
作者：徐灿
朝代：清

秋风试寒初。一片乡心点滴闲。滴到湘江多是泪，珊珊。染得无情竹也斑。百和夜烧残。唤起征鸿行路难。梦里江南秋尚好，般般。皎月黄花次第看。
南唐浣溪沙·十五夜
作者：徐灿
朝代：清

暖浅寒轻夜气和。踏春红袂试纤罗。月似美人慵欲睡，晕横波。懒逐香尘看火树，自笺新调当笙歌。半侧流霞三两爵，不须多。
南唐浣溪沙·十六夜
作者：徐灿
朝代：清

玉乱香忙午夜天。氍毹红暖正初筵。佳月怜人浑不减，昨宵圆。绛蜡消风欢未足，踏灯须又待明年。好倩凤箫吹到晓，怕花瞑。
南唐浣溪沙·十四夜
作者：徐灿
朝代：清

已试华灯照锜筵。渐添奇巧斗新悬。明月似嫌芳景速，不轻圆。佳节最怜前一日，旧欢长算几何年。可惜金吾犹禁夜，促游鞭。
卜算子·春愁
作者：徐灿
朝代：清

小雨做春愁，愁到眉边住。道是愁心春带来，春又来何处。屈指数花期，转眼花归去。也拟花前学惜春，春去花无据。
卷中临江仙·病中寄素庵
作者：徐灿
朝代：清

病枕不知寒日午，起来愁雪弥漫。玉红笺纸腻双鸾。恹恹半息，强写个平安。几日离愁愁未了，今朝又上眉端。丁宁春老且为欢。薰风虽软，莫便试轻纨。
卷中临江仙·系舟
作者：徐灿
朝代：清

寂寞汀洲春欲暮，数声杜宇帆收。夕阳斜系小孤舟。绿沉嘶马路，红点榜人头。烟柳易残人易老，几多闲闷闲愁。澹云朦月伴鱼钩。一春消息事，已付水中鸥。
唐多令·感怀
作者：徐灿
朝代：清

玉笛送清秋。红蕉露未收。晚香残、莫倚高楼。寒月羁人同是客，偏伴我、住幽州。小院入边愁。金戈满旧游。问五湖、那有扁舟。梦里江声和泪咽，何不向、故园流。
唐多令·感旧
作者：徐灿
朝代：清

客是旧游人。花非昔日春。记合欢、树底逡巡。曾折红丝围宝髻，携娇女、坐斜曛。芳树起黄尘。苕溪断锦鳞。料也应、梦绕燕云。还向凤城西畔路，同笑语、拂花茵。
声声慢·感怀
作者：徐灿
朝代：清

寒寒暖暖，雨雨晴晴，无端催趱红绿。湿燕双双，语语似怜幽独。银灯半昏碧影，十年愁、多到心曲。此际也，不销魂、断尽肠儿还续。不忿青蛾元鬓，才弹指、逢人便惭珠玉。吟遍花笺，想也半消清福。惟应冰纨宝钿，料天公、谁妒尘俗。试看取，古今来、嵇啸阮哭。
如梦令
作者：徐灿
朝代：清

便别桃源仙洞。春到愁边谁共。肠断听阳关，珠靺玉骢催控。如梦。如梦，回首柳浓莺哄。
如梦令
作者：徐灿
朝代：清

杨柳丝丝青纵。烟护晶帘无缝。不信玉阑干，偏得月华珍重。如梦。如梦，梦到江南春仲。
如梦令
作者：徐灿
朝代：清

贪看枝头红动。飞到愁边如共。回首断桥烟，是处画阑朱栋。如梦。如梦，借陈好风吹送。
如梦令
作者：徐灿
朝代：清

隔叶黄鹂娇哢。惊起绮窗凄凤。阑槛半帘垂，晓镜春愁将共。如梦。如梦，一瞬水流春送。
如梦令
作者：徐灿
朝代：清

雨过几枝红倦。寂寂琐窗西畔。半梦半醒时，谁向绣衾低唤。魂断。魂断，花也为人长叹。
如梦令·和韵
作者：徐灿
朝代：清

昨夜雨添春重。滴到眉端愁动。剪剪海棠风，一点残灯红弄。如梦。如梦，梦里心儿还捧。
如梦令·春晚
作者：徐灿
朝代：清

花似离颜红少。梅学愁心酸早。生怕子规声，啼绿庭前芳草。春老。春老，几树垂杨还袅。
如梦令·闺思
作者：徐灿
朝代：清

细雨落花江上。风动玉钩帘帐。试问倚阑人，愁锁一天春望。怊怅。怊怅。波畔双鱼轻漾。
少年游·有感
作者：徐灿
朝代：清

衰杨霜遍灞陵桥。何物似前朝。夜来明月，依然相照，还认楚宫腰。金尊半掩琵琶恨，旧谙为谁调。翡翠楼前，胭脂井畔，魂与落花飘。
御街行·燕京元夜
作者：徐灿
朝代：清

华灯看罢移香屧。正御陌、游尘绝。素裳粉袂玉为容，人月都无分别。丹楼云澹，金门霜冷，纤手摩娑怯。三桥宛转淩波蹑。敛翠黛、低回说。年年长向凤城游，曾望蕊珠宫阙。茫茫咫尺，眼前千里，况是明年月。
忆秦娥·初晓
作者：徐灿
朝代：清

霜飞早。花冠只向鸡窗晓。鸡窗晓。数声不奈，一灯悄悄。戍楼传箭频催晓。香寒玉枕愁心小。愁心小。泪盈秋水，镜分多少。
忆秦娥·感旧
作者：徐灿
朝代：清

春风院。花前曾见如花面。如花面。浅斟低语，画楼春晏。闻来已作新巢燕。看花人在花如霰。花如霰。梦中王谢，那时愁见。
忆秦娥·春归
作者：徐灿
朝代：清

东风老。起来点检残红少。残红少。一帘疏雨，半庭烟草。燕莺故故将人恼。千声万语春归了。春归了。双蛾谁遣，镜痕愁小。
忆秦娥·春感次素庵韵
作者：徐灿
朝代：清

春时节。昨朝似雨今朝雪。今朝雪。半春残暖，竞成抛撇。销魂不待君先说。凄凄痛还如咽。还如咽。旧恩新宠，晓云流月。
忆秦娥·春感次素庵韵
作者：徐灿
朝代：清

春时节。昨朝似雨今朝雪。今朝雪。半春香暖，竞成抛撇。销魂不待君先说。凄凄似痛还如咽。还如咽。旧恩新宠，晓云流月。
念奴娇·初冬
作者：徐灿
朝代：清

黄花过了，见碧空云尽，素秋无迹。薄薄罗衣寒似水，霜逗一庭花石。回首江城，高低禾黍，凉月纷纷白。眼前梦里，不知何处乡国。难得此际清闲，长吟短咏，也算千金刻。象板莺笙犹醉耳，却是酒醒今夕。有几朱颜，镜中暗减，不用尘沙逼。燕山一片，古今多少羁客。
念奴娇·己丑冬，寿梁大夫人。夫人姓桂氏
作者：徐灿
朝代：清

伯鸾佳偶，羡仙种桂苑，一棱清馥。葭管将回阳律暖，人在玉堂华屋。半吐琼芳，初圆蟾影，早弄龙章轴。绮筵雅奏，介眉春酒方熟。频年羁宦天涯，喜左连兰蕙，右依珠玉。共拥兽炉欢宴处，笑举霞觞相祝。月殿长春，天香久驻，不似凡花木。叠累结子，满庭垂满金粟。
念奴娇·西湖雨，感次素庵韵
作者：徐灿
朝代：清
体裁：词

雨窗闲话，叹浮生何必，是今非昨。几遍青山酬对好，依旧黛眉当阁。洒道轮香，润花杯满，不似前秋恶。绣帘才卷，一楼空翠回薄。拟泛烟中片叶，但两湖佳处，任风吹泊。山水清音听未了，隐岸玉筝金索。头上催诗，枕边滴梦，谩惜瑶卮落。相看不厌，两高天际孤削。
惜分钗·旅怀
作者：徐灿
朝代：清

移春槛。芳菲黯。咏絮才情浑欲减。记江南。熟吴蚕。芍药开时，花满澄潭。探。探。身长泛。花相赚。新来渐把闲愁忏。梦魂甘。是烟岚。西子湖头，结个花龛。参。参。
惜分钗·春闺
作者：徐灿
朝代：清

东风恼。莺声小。弄春杨柳丝丝袅。梦流连。见何年。倩个归鸿，一寸香笺。传。传。花时早。欢情少。分钗可惜妆台老。枕双鸳。几曾眠。且近金笼，鹦鹉能言。前。前。
捣练子·春怨
作者：徐灿
朝代：清

依旧绿，为谁红。草草花花满泪丛。欲挽游丝萦好梦，一枝啼血洒春空。
望江南·燕来迟
作者：徐灿
朝代：清

无情燕，故故却才来。飞傍绣帘还絮语，笑人依旧是天涯。戢翼正徘徊。
木兰花·秋夜
作者：徐灿
朝代：清

夜寒不耐西风劲。多情却是无情病。月痕依约到南楼，楼头鼓角三更尽。蝉残韵咽魂难定。百般烦恼千般恨。起来点检露华深，秋蛩四壁声相竞。
木兰花·秋感
作者：徐灿
朝代：清

春事茫茫秋有几。眼前又近中秋矣。怜侬却似梦中身，梦随蝴蝶花间雨。七贵五侯谁为语。瑶台日敞悲风里。飞云流月总无情，有情泪满湘江水。
木兰花·秋暮
作者：徐灿
朝代：清

才见黄花秋又暮。滴滴虫声啼绣户。鸳鸯双枕不知寒，银蜡竞成红泪颗。梦里乡关云满路。钗压绿鬟蝉半亸。月延罗帐似依依，耐它只把人愁锁。
武陵春·春怨
作者：徐灿
朝代：清

昨夜杨花飞几许，冷暖在心头。萍踪浪影且随流。切莫近红楼。未尽生前愁与闷，烟水古杭州。春魂黯黯绕兰舟。却是梦中游。
水龙吟·春闺
作者：徐灿
朝代：清

隔花深处闻莺，小阁锁愁风雨骤。浓阴侵幔，飞红堆砌，殿春时候。送晚微寒，将归双燕，去来迤逗。想冰弦凄鹤，宝钗分凤，别时语、无还有。怕听玉壶催漏，满珠帘、月和烟瘦。微云卷恨，春波酿泪，为谁眉皱。梦里怜香，灯前颅影，一番消受。恰无聊、问取花枝，人长闷、花愁否。
水龙吟·次素庵韵感旧
作者：徐灿
朝代：清

合欢花下留连，当时曾向君家道。悲欢转眼，花还如梦，那能长好。真个而今，台空花尽，乱烟荒草。算一番风月，一番花柳，各自斗、春风巧。休叹花神去杳。有题花、锦笺香稿。红阴舒卷，绿阴浓淡，对人犹笑。把酒微吟，譬如旧侣，梦中重到。请从今、秉烛看花，切莫待、花枝老。
永遇乐·寄索庵
作者：徐灿
朝代：清

澹澹离云，凄凄紫陌，香尘飞雪。泪滴鲛绡，愁盈珠勒，一霎成抛撇。别去叮咛，传来芳信，频寄锦书休绝。倩东风、吹向天涯，悄悄把离愁说。减去沈腰，霜添潘鬓，怎似前秋离别。镜裹分鸾，灯前瘦影，羞把湘帘揭。有恨黄昏，无情玉笛，催落江梅寒月。问今宵、多少凄凉，枕棱衾缺。
永遇乐·寄索庵
作者：徐灿
朝代：清
体裁：词

澹澹离云，凄凄紫陌，香尘飞雪。泪滴鲛绡，愁盈珠勒，一霎成抛撇。别去叮咛，传来芳信，频寄锦书休绝。倩东风、吹向天涯，悄悄把离愁说。减去沈腰，霜添潘鬓，怎似前秋离别。镜里分鸾，灯前瘦影，羞把湘帘揭。有恨黄昏，无情玉笛，催落江梅寒月。问今宵、多少凄凉，枕棱衾缺。
永遇乐·病中
作者：徐灿
朝代：清

翠帐春寒，玉炉香细，病怀如许。永昼恹恹，黄昏悄悄，金博添愁炷。薄幸杨花，多情燕子，时向琐窗细语。怨东风、一夕无端，狼藉几番红雨。曲曲阑干，沉沉帘幕，嫩草王孙归路。短梦飞云，冷香侵佩，别有伤心处。半暖微寒，欲晴还雨，消得许多愁否。春来也、愁随春长，肯放春归去。
永遇乐·秋夜
作者：徐灿
朝代：清

团扇才收，凉风俄透，粉红零剪。霞卷冰绡，一天寒碧，只有愁相见。惯愁双黛，也须耐得，多少雨嗟云倦。路茫茫、东篱在何处，罗袜棱棱寻遍。回头曾念，几番尘梦，目断还教肠断。叶砌层阶，霜欺馀菊，去雁应相怨。玉漏频传，晶帘时曳，烟结香篝如霰。今宵对、依依明月，此情何限。
永遇乐·舟中感旧
作者：徐灿
朝代：清

无恙桃花，依然燕子，春景多别。前度刘郎，重来江令，往事何堪说。逝水残阳，龙归剑杳，多少英雄泪血。千古恨、河山如许，豪华一瞬抛撇。白玉楼前，黄金台畔，夜夜只留明月。休笑垂杨，而今金尽，秾李还消歇。世事流云，人生飞絮，都付断猿悲咽。西山在、愁容惨黛，如共人凄切。
永遇乐·舟中感旧
作者：徐灿
朝代：清
体裁：词

无恙桃花，依然燕子，春景多别。前度刘郎，重来江令，往事何堪说。逝水残阳，龙归剑杳，多少英雄泪血。千古恨、河山如许，豪华一瞬抛撇。白玉楼前，黄金台畔，夜夜只留明月。休笑垂杨，而今金尽，秾李还销歇。世事流云，人生飞絮，都付断猿悲咽。西山在、愁容惨黛，如共人凄切。
河满子·闺情
作者：徐灿
朝代：清
体裁：词

兰炷旧萦裙摺，玉纤新换筝弦。怊怅一声河满子，双流珠泪君前。七十二峰霜色，霎时吹到愁边。碧海青天夜夜，绮窗绡帐年年。楼外金堤堤上月，昔人几度偷圆。可惜紫骝嘶处，一行杨柳依然。
洞仙歌·梦女伴
作者：徐灿
朝代：清

月昏灯晕，向鸳鸯衾底。行尽江南数千里。见绿窗、女伴笑靥迎人，低宝髻，斜倚瓶花小儿。问羁人邸舍，风雨钟残，可忆吴门旧烟水。侬道九回肠、夜夜乡关，幸画舫、今朝归矣。正红袂、分花喜还疑，怕者度、相逢又成梦裹。
洞仙歌·梦江南
作者：徐灿
朝代：清

霜寒夜悄，叹韶华一瞬。往日闲愁料难尽。而今无计，且凄雨怜云，江南信，知道梅花远近。残灯窥短梦，梦也无多，消得啼鸟恁淩迸。展转不成眠、却怨东风，吹春到、与愁相竞。纵桃李、贪娇也须知，近日者、眉儿不堪倒晕。
浣溪沙·春闺
作者：徐灿
朝代：清

金斗香生绕画帘。细风时拂两眉尖。绣床针线几曾添。数点落花春寂寂，一庭芳草雨纤纤。不须春病也恹恹。
浪淘沙·底树
作者：徐灿
朝代：清

庭树又秋花。做弄年华。满城霜气湿青笳。眼底眉头愁未了，去数归鸦。残月霭窗纱。莫便西斜。雁声和梦落天涯。渺渺濛濛云一缕，可是还家。
满庭芳 丁丑春，贺素庵及第，时中丞翁抚蓟奏捷。 先太翁举万历进士，亦丁丑也
作者：徐灿
朝代：清

丽日重轮，祥云五色，噌吰玉殿名传。紫袍珠勒，偏称少年仙。最喜重华奕叶，周花甲、刚好蝉联。泥金报，龙旂虎帐，歌凯沸春筵。瑶池初宴罢，冰肌雪骨，文彩翩然。拜木天新命，紫禁亲诠。道是鸡窗别也，从今始、再理芸编。篝灯话，丝纶世掌，何以答尧天。
满庭芳·丙戍立春，是日除夕
作者：徐灿
朝代：清
体裁：词

银烛有情，今宵无限，难留一霎黄昏。频催玉漏，街鼓促香尘。旧恨肯随腊尽，新烦恼、休更重增。鸳枕梦，时惊爆竹，春逐晓云生。当年娇小日，屠苏争饮，肯让它人。紫钗花胜子，镜里宜春。转眼韶华偷换，回头念、往事浮云。而今瘦，梅花堪并，罗绮也难胜。
满庭芳·姑苏午日次素庵韵
作者：徐灿
朝代：清

旧柳浓耶，新蒲放也，依然风景吴阊。去年今午，何处把霞觞。赢得残笺剩管，犹吟泛、几曲回塘。伤心事，飞来双燕，絮语诉斜阳。石榴花下饮，吊花珠泪，还倚花藏。过一番令节，如度星霜。向晚竹窗萧瑟，凄凄雨、先试秋凉。难回想，彩丝艾虎，少小事微茫。
满庭芳·寄素庵
作者：徐灿
朝代：清

气吐祥光，春生紫禁，飞尘尚阻归轮。翠屏向晓，腰瘦不胜春。黛减眉消□□，妆台冷、拟待伊人。梨花雪，苍苔砌玉，归马试蹄痕。别离虽未久，羁窗寒月，更胜从军。绕□□□□，越水吴云。惟有梅花耐雪，堪冷澹、伴我黄昏。鹊聋喜，传来凤阁，重典旧丝纶。
满庭芳·寒夜别意
作者：徐灿
朝代：清

水点成冰，离云愁暮，能禁几阵凄风。绮窗吟寂，频倚曲阑东。梦短宵长难寐，听不了、点滴铜龙。销魂也，梅花憔悴，飞雪断来鸿。翠帏□乍逗，鸳鸯香冷，两地愁同。况天涯离别，□又匆匆。争柰多愁多病，无头闷、一夜惺忪。风摇处，兽环双控，银烛影微红。
满庭芳·己丑冬寿梁五夫人。夫人姓王氏
作者：徐灿
朝代：清

阀阅无双，声名弟五，锵锵彩凤和鸣。黄钟应律，绮阁觉阳生。独有梁园春早，瑶阶畔、兰暖芝荣。当初度，佳儿似玉，频进紫霞觥。琪花应有种，佩连桂殿，笏满槐庭。幸身来圆峤，亲见飞琼。□况香闰二妙，生同月、恰好同庚。看岁岁，珠联璧映，同听九霄笙。
满江红·和王昭仪韵
作者：徐灿
朝代：清

一种姚黄，禁雨后、香寒□色。谁信是、露珠泡影，暂凝瑶阙。双泪不知笳鼓梦，几番流到君王侧。叹狂风、一霎剪鸳鸯，惊魂歇。身自在，心先灭。也曾向，天公说。看南枝杜宇，只啼清血。世事不须论覆雨，闲身且共今宵月。便姮娥、也有片时愁，圆还缺。
满江红·将至京寄素庵
作者：徐灿
朝代：清

柳岸欹斜，帆影外、东风偏恶。人未起、旅愁先到，晓寒时作。满眼河山擘旧恨，茫茫何处藏舟壑。记玉箫、金管振中流，今非昨。春尚在，衣怜薄。鸿云尽，书难托。叹征途憔悴，病腰如削。咫尺玉京人未见，又还负却朝来约。料残更、无语把青编，愁孤酌。
满江红·感事
作者：徐灿
朝代：清

过眼韶华，凄凄又、凉秋时节。听是处、捣衣声急，阵鸿凄切。往事堪悲闻玉树，采莲歌杳啼鹃血。叹当年、富贵已东流，金瓯缺。风共雨，何曾歇。翘首望，乡关月。看金戈满地，万山云叠。斧钺行边遗恨在，楼船横海随波灭。到而今、空有断肠碑，英雄业。
满江红·有感
作者：徐灿
朝代：清

乱后家山，意中愁绪真难说。春将去、冰台初长，绮钱重叠。炉烬水沉犹倦起，小窗依约云和月。叹人生、争似水中莲，心同结。离别泪，盈盈血。流不尽，波添咽。见鸿归阵阵，几增凄切。翠黛每从青镜减，黄金时向床头缺。问今春、曾梦到乡关，惊鶗鴂。
满江红·示四妹
作者：徐灿
朝代：清

碧海苕溪，弹指又、一年离别。看过眼、倦杨青老，怨桃红歇。相约每期镫火夜，相逢长是葵榴月。倩残镫、唤起半生愁，今宵说。采莲沼，香波咽。斗草径，芳尘绝。痛烟芜何处，旧家华阅。娇小凤毛堂构远，飘零蝉鬓门楣孑。拂银檠、谱向玉参差，声声血。
满江红·闻雁
作者：徐灿
朝代：清

既是随阳，何不向、东吴西越。也只在、黄尘燕市，共人凄切。几字吹残风雨夜，一声叫落关山月。正瑶琴、弹到望江南，冰弦歇。悲还喜，工还拙。廿载事，心间叠。却从头唤起，满前罗列。凤沼鱼矶何处是，荷衣玉佩凭谁决。且徐飞、莫便没高云，明春别。
点绛唇·偶成
作者：徐灿
朝代：清

霞剪丹枫，鸿飞锦字山横带。绮窗无赖。时把归云碍。才卷珍珠，紫鹤如相待。花应爱。镜中双黛。也耐青霜在。
点绛唇·春暮
作者：徐灿
朝代：清

未信桃花，偷将春色争飞去。便成红雨。不管莺无主。曲曲瑶房，玉暖香深处。春还许。海棠枝上。留取三分住。
玉楼春·寄别四娘
作者：徐灿
朝代：清

风波忽起催人去。肠断一朝分燕羽。无端残梦怯相逢，梦破更添愁万绪。扁舟暂舣鸳鸯渚。几度短长亭畔雨。雨声欲逐泪痕多，知道泪痕多几许。
苏幕遮·秋老
作者：徐灿
朝代：清

雨深深，秋自老。旧苑新花，莫问愁多少。玉爪侵弦寒料峭。才奏南音，阵阵惊风搅。袖红单，屏翠小。剪剪清霜，不许芙蓉好。故国烟芜昏复晓。尚有青山，强向江城绕。
菩萨蛮·不雨
作者：徐灿
朝代：清

一春催试桃花雨。游丝只共晴烟舞。燕也不曾来。湘帘空自开。起看花影午。鸾镜双蛾俯。徙倚却黄昏。蜡如红泪痕。
菩萨蛮·恨春
作者：徐灿
朝代：清

恨春不忍春光景。昏昏似醉浑难醒。撇绣写幽兰。绿窗风雨寒。梦回香尚袅。一枕愁痕小。负却赏梅心。杏花春又深。
菩萨蛮·春闺
作者：徐灿
朝代：清

困花压蕊丝丝雨。不堪只共愁人语。斗帐抱春寒。梦中何处山。卷帘风意恶。泪与残红落。羡煞是杨花。输它先到家。
菩萨蛮·春闺
作者：徐灿
朝代：清
体裁：词

困花压蕊丝丝雨，不堪只共愁人语。斗帐抱春寒，梦中何处山。卷帘风意恶，泪与残红落。羡煞是杨花，输它先到家。
菩萨蛮·秋闺
作者：徐灿
朝代：清

西风几弄冰肌彻。玲珑晶枕愁双设。时节是重阳。菊花牵恨长。鱼书经岁绝。烛泪流残月。梦也不分明。远山云乱横。
菩萨蛮·秋闺
作者：徐灿
朝代：清
体裁：词

西风几弄冰肌彻，玲珑晶枕愁双设。时节是重阳，菊花牵恨长。鱼书经岁绝，烛泪流残月。梦也不分明，远山云乱横。
虞美人·感兴
作者：徐灿
朝代：清

东皇也合怜芳草。不雨春先老。鹍弦才拨带愁来。却似当年佳月、共徘徊。隋堤弱絮年年舞。谩惜今和古。长江凄咽为谁流。难道雨花春色、片时休。
虞美人·春闺
作者：徐灿
朝代：清

杨花独解随风去。无奈廉纤雨。为春茫未点离愁。且向辛夷花底、听軥辀。不知惊起双飞燕。偷入帘前见。休将红泪晕香腮。正是春波带日、晚潮来。
虞美人·有感
作者：徐灿
朝代：清

满枕潇潇今夜雨。人共孤灯语。凤凰台畔乱香红。只到寻常烟月、竟匆匆。江上莼丝秋未采。莫怨朱颜改。吴山几曲碧漫漫。还有许多风景、待人看。
蝶恋花
作者：徐灿
朝代：清

蝶不恋花花恋蝶。弃绿怜红，不是它心劣。一种深情情独切。无情只爱同心结。几缕春冰吹渐裂。谢得东风，肯送归舟叶。日夜随郎从未别。何须去共吴门月。
蝶恋花·咏事
作者：徐灿
朝代：清

点就迎郎双笑靥。近日人来，真个归期绝。尽日无言心自咽。春枝洒满寒鹃血。女伴强来相解说。侬不相思，怎把相思歇。留取罗裙香几摺。何时教看啼痕叠。
蝶恋花·春晓
作者：徐灿
朝代：清

剩紫残红能几许。晓枕惊回，无柰纷纷雨。雨过柳风吹不住。不吹愁去吹春去。莫怪东君分别遽。镜懒钗慵，不是留春处。嫩叶渐看成绿雾。须臾又恐秋霜妒。
蝶恋花·春闺
作者：徐灿
朝代：清

帘卷晓寒生怕起。一种分鸾，两地黄昏雨。为问海棠开也未。章台有柳君休系。春梦惜春春几许。又听离弦，玉柱鸿声细。一缕水沉烟万缕。画楼十二春风里。
蝶恋花·每寄书素庵不到有感
作者：徐灿
朝代：清

频寄锦书鸿不去。怕近黄昏，帘幕深深处。一寸横波愁几许。啼痕点点成红雨。倚遍阑干无意绪。闲理馀香，独自谁为语。尽日恹恹如梦里。斜阳一瞬人千里。
西江月·十五夜雨
作者：徐灿
朝代：清

不是人孤明月，月还负却良宵。如何三五雨潇潇。偏滴助愁萋草。云卷微寒入暮，一灯瘦影魂摇。梦归宵短路迢迢。今夜梦归须早。
西江月·感怀
作者：徐灿
朝代：清

又是春光将尽，东风愁煞梨花。春魂不化蝶回家。绕遍玉阑干下。燕子呢喃未了，一庭蕉雨交加。凄声细雨奈何它。记得前春曾怕。
西江月·感旧
作者：徐灿
朝代：清

剪烛闲思往事，看花尚记春游。侯门东去小红楼。曾共翠娥杯酒。闻说倾城尚在，可如旧日风流。匆匆弹指十三秋。怎不教人白首。
西江月·春夜
作者：徐灿
朝代：清

明月照人清夜，多愁多闷输他。梦魂无计驻飞花。展转碧阑西下。柳嫩慢萦春病，梅销暗自酸牙。漏声千点滴窗沙。未到送春先怕。
西江月·水仙
作者：徐灿
朝代：清

素女乍离绮阁，水晶帘动微霜。幽情未肯便分香。怕见桃花红浪。粉蕊含嗔抱喜，怕它蝶乱蜂忙。一枝清瘦玉初妆。不许何郎窥望。
诉衷情·暮春
作者：徐灿
朝代：清

今春何事待将休。丝雨柳梢头。恁般心绪撩乱，还要替花愁。江南景，绿阴稠。惓红收。暂飞乡梦，试看归鸿，也算忘忧。
谒金门·闻雁
作者：徐灿
朝代：清

愁渺渺。禁得者番秋老。云外南鸿音均好。羡它归甚早。锦帐带香风袅。凤烛影分寒悄。几点漏催天未晓。一庭星月皎。
踏莎行
作者：徐灿
朝代：清

水咽离亭，梦寻归渡。今春曾向江南去。笑人柳絮不知愁，几番弄雪还骄雨。半榻茶烟，一丝香炷。春光有尽愁无数。杜鹃啼断夕阳技，月明又到花深处。
踏莎行·初春
作者：徐灿
朝代：清
体裁：词

芳草才芽，梨花未雨。春魂已作天涯絮。晶帘宛转为谁垂，金衣飞上樱桃树。故国茫茫，扁舟何许。夕阳一片江流去。碧云犹叠旧河山，月痕休到深深处。
踏莎行·初春
作者：徐灿
朝代：清

芳草才芽，梨花未雨，春魂已作天涯絮。晶帘宛转为谁垂，金衣飞上樱桃树。故国茫茫，扁舟何许，夕阳一片江流去。碧云犹叠旧河山，月痕休到深深处。
踏莎行·饯春
作者：徐灿
朝代：清

萍叶将圆，桐华飞了。雕梁不见乌衣到。想应春在五侯家，东风怕拂寒闺草。归计苕苕，禅心悄悄。帘前莫问花多少。试将杯酒饯春愁，从今别向修蛾绕。
送方太夫人西还
作者：徐灿
朝代：清
体裁：七言律诗

旧游京国久相亲，三载同淹紫塞尘。玉佩忽携春色至，兰灯重映岁华新。多经坎坷增交谊，遂判云龙断夙因。料得鱼轩回首处，沙场犹有未归人。
醉花阴·春闺
作者：徐灿
朝代：清

午夜沈沈香薄覆。梦醒春依旧。怕得燕双归，带却愁来，偏向人心授。一剪东风寒欲逗。渐逼檀眉瘦。也拟醉花阴，腻白夭红，凄雨先僝僽。
醉花阴·风雨
作者：徐灿
朝代：清

几日愁风和恨雨。乡梦教留住。花外燕双飞，等得它来，诉与伤心语。碧云有路须归去。青鸟书无据。残月又模糊，空照人愁，没个分明处。
采桑子·春宵
作者：徐灿
朝代：清

一春风雨和愁滴，珊枕寒时。玉漏迟迟。浪语灯花泪暗垂。惜花未许春归去，香锁葳蕤。绿遍天涯。凭得阑干暖为谁。
锦堂春·感怀
作者：徐灿
朝代：清

回首旧游劳梦，离亭几度飞花。绿窗新燕周遮语，如向我咨嗟。宝镜泪痕微晕，起来红日初斜。归云未整春光去，只是在天涯。
长相思·别意
作者：徐灿
朝代：清

花冥冥。水泠泠。雨雨风风满碧汀。劳劳长短亭。想凄清。倚银屏。点点声声不忍听。盈盈泪暗零。
青玉案·吊古
作者：徐灿
朝代：清
体裁：词

伤心误到芜城路。携血泪、无挥处。半月模糊霜几树。紫箫低远，翠翘明灭，隐隐羊车度。
鲸波碧浸横江锁。故垒萧萧芦荻浦。烟水不知人事错。戈船千里，降帆一片，莫怨莲花步。
青玉案·吊古
作者：徐灿
朝代：清

伤心误到芜城路。携血泪、无挥处。半月模糊霜几树。紫箫低远，翠翘明灭，隐隐芊车度。鲸波碧浸横江锁。故垒萧萧芦荻浦。烟水不知人事错。戈船千里，降帆一片，莫怨莲花步。
青玉案·吊古
作者：徐灿
朝代：清

伤心误到芜城路，携血泪，无挥处。半月模糊霜几树。紫箫低远，翠翘明灭，隐隐羊车度。鲸波碧浸横江锁，故垒萧萧芦荻浦。烟水不知人事错。戈船千里，降帆一片，莫怨莲花步。
青玉案·春晚
作者：徐灿
朝代：清

为君憔悴春能几。忘不了、东风意。燕子声高惊晓睡。玉楼帘卷，朱扉环动，人在伤心地。罗袖动春香不已。折得花枝倩谁寄。徘徊簪向宜春髻。收奁未竟，薰衣欲换，蓦地垂娇泪。
风中柳·春闺
作者：徐灿
朝代：清

春到眉端，还怕愁无著处。问年华、为谁为主。怨香零粉，待春来怜护。被东风、霎时吹去。日望南云，难道梦归无据。遍天涯、乱红如许。丝丝垂柳，带恨舒千缕。者番又、一帘梅雨。
风流子·同素庵感旧
作者：徐灿
朝代：清

只如昨日事，回头想、早已十经秋。向洗墨池边，装成书屋，蛮笺象管，别样风流。残红院、几番春欲去，却为个人留。宿雨低花，轻风侧蝶，水晶帘卷，恰好梳头。西山依然在，知何意、凭槛怕举双眸。便把红萱酿酒。只动人愁。谢前度桃花，休开碧沼，旧时燕子，莫过朱楼。悔煞双飞新翼，误到瀛洲。
鹊桥仙·梅花
作者：徐灿
朝代：清

峭寒楼阁，早春帘槛、一树冷烟愁遍。玉容初浣不曾妆，但粉泪、盈盈香溅。惜花还住，羞花欲去，去住总教花怨。护花双袖惹清霜，怕风妒、花魂成片。
岳麓书院纪事
作者：徐炘
朝代：清

万叠青峰压绿涛，胜游逸兴托同袍。寻山客集春三月，问渡舟摇水一篙。秀毓楚材饶杞梓，词摛艺圃续《风》《骚》。悬知屈宋遗徽在，为触吟情试彩毫。记访烟萝踏紫雯，春山如笑草如薰。源桃红带催花雨，宿麦青连渡水云。静里光阴存太古，风前兰芷吐清芬。下帷知有文星聚，隐隐书声隔竹闻。四壁晴岚护讲堂，璇题照耀影煇煌。人瞻至圣衣冠肃，地托名儒草木香。马氏纱帷春霭霭，唐家玉笋秀行行。宛然触我前尘梦，礼佛横经迄未忘。红尘不到白云根，古佛南朝寺独尊。衡岳送青当户牖，潇湘飞绿上山门。混茫一气同阊阖，兴废千年费讨论。残缺泰和留片石，几番剔藓手亲扪。路转山梯境转幽，无边新绿拥危楼。半房山锁僧寮住，百道泉穿树杪浮。水上难闻仙鹤语，烟中应有羽人游。方壶未必能过此，惜少茅庵结一丘。名齐山岳仰前贤，古迹微茫落照间。青简易迷千载事，苍松犹带六朝烟。难拌柱杖穷云壑，尚抱尘心愧石泉。神往岩头虫鸟篆，待攀绝顶细摩研。小息云房四座春，青山绿酒采兰辰。天开胜地无今古，客到同心忘主宾。好鸟自调弦外韵，修篁替扫槛边尘。诸君此会休轻视，觞咏何曾让昔人。森森群彦尽英髦，倒峡才思郁怒涛。岂有珊瑚搜铁网，漫将金玉饰铅刀。青云鹊起期蓬阆，碧海鹏抟藉羽毛。好假诗书为麴蘖，名山风雨莫辞劳。
岳麓书院纪事·其一
作者：徐炘
朝代：清

万叠青峰压绿涛，胜游逸兴托同袍。寻山客集春三月，问渡舟摇水一篙。秀毓楚材饶杞梓，词摛艺圃续《风》《骚》。悬知屈宋遗徽在，为触吟情试彩毫。
岳麓书院纪事·其七
作者：徐炘
朝代：清

小息云房四座春，青山绿酒采兰辰。天开胜地无今古，客到同心忘主宾。好鸟自调弦外韵，修篁替扫槛边尘。诸君此会休轻视，觞咏何曾让昔人。
岳麓书院纪事·其三
作者：徐炘
朝代：清

四壁晴岚护讲堂，璇题照耀影煇煌。人瞻至圣衣冠肃，地托名儒草木香。马氏纱帷春霭霭，唐家玉笋秀行行。宛然触我前尘梦，礼佛横经迄未忘。
岳麓书院纪事·其二
作者：徐炘
朝代：清

记访烟萝踏紫雯，春山如笑草如薰。源桃红带催花雨，宿麦青连渡水云。静里光阴存太古，风前兰芷吐清芬。下帷知有文星聚，隐隐书声隔竹闻。
岳麓书院纪事·其五
作者：徐炘
朝代：清

路转山梯境转幽，无边新绿拥危楼。半房山锁僧寮住，百道泉穿树杪浮。水上难闻仙鹤语，烟中应有羽人游。方壶未必能过此，惜少茅庵结一丘。
岳麓书院纪事·其八
作者：徐炘
朝代：清
体裁：七言律诗

森森群彦尽英髦，倒峡才思郁怒涛。岂有珊瑚搜铁网，漫将金玉饰铅刀。青云鹊起期蓬阆，碧海鹏抟藉羽毛。好假诗书为曲蘖，名山风雨莫辞劳。
岳麓书院纪事·其八
作者：徐炘
朝代：清

森森群彦尽英髦，倒峡才思郁怒涛。岂有珊瑚搜铁网，漫将金玉饰铅刀。青云鹊起期蓬阆，碧海鹏抟藉羽毛。好假诗书为麴蘖，名山风雨莫辞劳。
岳麓书院纪事·其六
作者：徐炘
朝代：清

名齐山岳仰前贤，古迹微茫落照间。青简易迷千载事，苍松犹带六朝烟。难拌柱杖穷云壑，尚抱尘心愧石泉。神往岩头虫鸟篆，待攀绝顶细摩研。
岳麓书院纪事·其四
作者：徐炘
朝代：清

红尘不到白云根，古佛南朝寺独尊。衡岳送青当户牖，潇湘飞绿上山门。混茫一气同阊阖，兴废千年费讨论。残缺泰和留片石，几番剔藓手亲扪。
初春雪霁偕友人赵二安鸥亭小集
作者：徐炳
朝代：清

冰毫欲展未全舒，轻暖轻寒怅索居。春到鸥亭人似燕，水连鹤埠婢如鱼。天光云影分题处，花坞江村晚照余。最是宏农吟兴好，庭前蕙草雪消初。
和友人顾某新制草席元韵
作者：徐炳
朝代：清

蔗境恬如许，疏慵计复佳。不须歌莞簟，即此外形骸。蝶梦喧清昼，蛙声静小斋。前身应字虎，藉草亦同侪。
次友人舟泊申浦元韵
作者：徐炳
朝代：清

征衣尘土未全消，又理行装上画桡。别浦千年劳远梦，荒碑十字认前朝。寒随野店沽新酒，风断征帆卧晚潮。我欲从之探盛藻，枯肠曾否继刘标。
演武场看射
作者：徐炳
朝代：清

比耦分场角艺忙，人人矜说欲穿杨。怪来有箭都虚发，叶落秋风踹地黄。
瓶菊
作者：徐炳
朝代：清

如云高髻半横陈，直向壶中认后身。诗到秋来归雅淡，花从霜后见精神。开怀且喜陶元亮，小隐惭非郑子真。识得化工增减法，此心何处不生春。
红梅次韵二首
作者：徐炳
朝代：清

一笑生春倚晚风，酒村寥落暗香通。分明一幅烟霞景，未许人间唤小红。亭亭绛雪倚东风，杏苑春回路未通。人在罗浮山下住，满天丝雨渲轻红。
红梅次韵二首·其一
作者：徐炳
朝代：清

一笑生春倚晚风，酒村寥落暗香通。分明一幅烟霞景，未许人间唤小红。
红梅次韵二首·其二
作者：徐炳
朝代：清

亭亭绛雪倚东风，杏苑春回路未通。人在罗浮山下住，满天丝雨渲轻红。
赋得月傍九霄多
作者：徐炳
朝代：清

皓皓中秋月，遥看九道过。近天欣有傍，聚宝合难磨。照耀层霄迥，空明积气多。亭亭分玉宇，朗朗映青莎。有路皆堪烛，临衢便可歌。微茫千万户，安问夜如何。
挽张之洞联
作者：徐炳昶
朝代：清
体裁：联

扬历中外踰卅年，寒素依然真儒者；翊赞纶扉将二载，鞠躬尽瘁古名臣。
苕溪道中
作者：徐焕谟
朝代：清

云拥峰峦水涨堤，菰城南去绿杨齐。扁舟系缆日初堕，坐听深林懊恼啼。
观获稻
作者：徐焕谟
朝代：清

昔日观插秧，移疏种密妇子忙。今日观获稻，连阡比陌䆉稏老。凉飔瑟瑟天欲霜，高陇低陇秋云黄。腰镰随风疾如扫，家家禾稻尽登场。儿擎妇负日当户，西畴络绎奔走苦。见说多收十斛余，崇墉比栉对衡宇。回思六月火伞张，日中锄禾汗若浆。彼苍不负农夫力，今岁乃得盈仓箱。盈仓箱，如获宝，粒粒皆由辛苦造。新粳炊熟连村香，田家此日尝新早。秋郊一望暮云平，万井欢呼庆有成。神弦社鼓相喧逐，并作丰年击壤声。
山行
作者：徐然
朝代：清
体裁：五言律诗

曲径绕清川，溪花满目前。悬厓青著雨，峭石碧摩天。玉冷千层月，银飞百道泉。篮舆经古路，樵牧自悠然。
挽叶文照联
作者：徐照
朝代：清
体裁：联

一生只为名心死；六极惟将恶字除。
斋联
作者：徐照
朝代：清
体裁：联

志不求荣，满架图书成小隐；身难近俗，一庭风月伴孤吟。
题棺联
作者：徐照
朝代：清
体裁：联

埋忧待荷刘伶锸；行乐先题表圣诗。
与京口诸子重登蒜山春波阁
作者：徐熊飞
朝代：清

苍然淮楚到尊前，胜侣重逢启别筵。高树涛声过白昼，大江帆影落青天。惊心风雨登临日，回首英雄战斗年。十万长刀歼寇地，那堪海道尚烽烟。
林烈妇诗
作者：徐熊飞
朝代：清

可怜明月光，不照磐石心。谁使姑不容，妾心悲至今。妾命春蚕丝，丝丝肠断绝。多谢恶少年，黄金买颜色。茨菰复茨菰，绿叶何翩翩。妾不得姑心，妾死无足怜。如何兰蕙花，恋作菤葹草。山下青梧桐，姑恶啼至晓。
游云岫寺
作者：徐熊飞
朝代：清

落叶四卷迷松根，山风吹之如有人。草间一径出岭背，石气上逼秋空云。千年古寺冠峰顶，佛炉无火僧关门。野猿窃果堕檐瓦，惊起蝙蝠飞承尘。阶前老树雷斧劈，长藤倒挂花缤纷。当门巨石平贴妥，瀑泉赴壑风霆奔。夜深饥虎痒磨疥，爪牙印齧青苔痕。森然动魄不能住，出林步步循荆榛。天时人意两清旷，在野且与芒鞋亲。题名石壁记幽兴，入山不早山灵瞋。
白蘋洲怀柳文畅
作者：徐熊飞
朝代：清

山椒激微风，陵苕媚芳泽。遥瞻陇首云，忽忆潇湘客。汀洲澹容与，一鸟破寒碧。波影霁澄辉，蘋花吐微白。何处荡舟人，渔歌远天夕。
归自鸿印轩
作者：徐熙珍
朝代：清

春暮池塘夕照时，峰环路转步迟迟。绿油晴泻三篙水，红杏香凝万斛脂。趁暖燕泥黏柳絮，怜芳蛛网罩花枝。兴阑归去篮舆速，刻烛联吟七字诗。
感怀
作者：徐熙珍
朝代：清

平安淡泊足娱情，学问还从阅历生。暗卜鱼仙参仰覆，共猜瓜战判输赢。当车量力螳撑臂，未雨知机蚁罢兵。欲步性灵诗不易，摹唐仿宋两无成。
晚眺
作者：徐熙珍
朝代：清

倦鸟飞还日已斜，残霞绮丽映窗纱。停针无事搴帘坐，閒看游鱼唼水花。
远眺
作者：徐熙珍
朝代：清

浮图高处望依稀，海阔天空兴欲飞。万顷稻田桑柘外，遥山遥水接烟霏。
题吟红阁诗钞
作者：徐熙珍
朝代：清

泪洒优昙一现来，夜阑开卷几低徊。愧他裙屐诸年少，谁似西泠咏絮才。
柏林庵访丁削山不遇
作者：徐燕
朝代：清
体裁：五言律诗

为爱鸟声幽，不辞般若游。频寻樵子径，转向碧峰头。云锁僧房静，门荒衰草稠。所思曾不见，空对古松楸。
临江仙·重游平山堂怀旧
作者：徐燮
朝代：清
体裁：词

忆昔平山堂上宴，座中多少英豪。水晶帘卷日光摇。玉舟倾柏叶，金凤泼檀槽。弹指六年如一梦，旧游零落魂消。重来对景觉萧条。山花羞白发，岸草妒青袍。
十六字令·戏拟
作者：徐燮
朝代：清
体裁：词

愁。合上心来便是愁。难禁架，多在五更头。
少年游·邓悦万席上有赠
作者：徐燮
朝代：清
体裁：词

黄昏月色照閒庭。罗袂夜凉轻。烛剪金荷，香焚银鸭，促坐共调笙。尊前有个人如玉，一笑自倾城。两颊红舒，双眉绿淡，做尽许多情。
念奴娇·金陵怀古
作者：徐燮
朝代：清
体裁：词

长江天堑，石头城、无数青山围垒。虎踞龙蟠人已远，往事都随流水。燕子矶头，黄天荡外，白浪摇空起。英雄何在，山川满目垂泪。堪叹贝阙珠宫，琼楼玉宇，半是黍离地。昔日繁华今寂寞，剩得几行青史。雁叫秋云，乌啼江树，潮打空城闭。兴亡莫问，六朝陵树空翠。
浪淘沙·春晴步郊外
作者：徐燮
朝代：清
体裁：词

细雨浥轻尘。晓日初晴。桃花红绽柳垂青。正是游人行乐处，云淡风轻。缓步傍溪行。翠草生生。绿杨高下啭流莺。报道今朝寒食节，明日清明。
秋波媚·十四夜看灯
作者：徐燮
朝代：清
体裁：词

春寒料峭雨初晴。云淡月华明。六街箫鼓，万家灯火，锦绣春城。徘徊渐觉霜华冷，禁漏报三更。归来小阁，瓶花冻水，梅影窗横。
误佳期·冬夜庭中玩月，同柴扶九、石汝夏兄弟
作者：徐燮
朝代：清
体裁：词

万里寒飙渐止。六扇疏棂乍启。夜云敛尽碧天空，明月明于水。影映曲池滨，上下还相似。寒光一片抱圆灵，人在冰壶里。
采桑子·闺情
作者：徐燮
朝代：清
体裁：词

流苏晓控人初起，杏脸明霞。云鬓堆鸦。浅淡双眉细又斜。庭前芳景知何似，梅尚含葩。草渐抽芽。一线春风投碧纱。
长相思·本意
作者：徐燮
朝代：清
体裁：词

君相思。妾相思。何日相思是已时？相逢是已时。君情长。妾情长。楚水吴山空断肠。单情梦里双。
宿京口
作者：徐燮钧
朝代：清

宿雾迷漫涨不收，流澌两岸送归舟。半江星影连天动，一枕涛声入梦流。黄奶有情隐聊破寂，索郎随伴可浇愁。频年来往金焦下，饱看青山是壮游。
桐花吟寄太仓家秋士
作者：徐燮钧
朝代：清

桐花欲落竹实稀，丹山老凤常苦饥。纷纷鸡鹜餍粱粟，处堂燕雀乐且嬉。之子娄塘困蛟蝶，幽忧如山病难蹑。夜雨鸰原各黯伤，泪绠交沾慰问帖。太华十丈莲花青，群仙竞草新宫铭。卢敖招手碧云里，云锁乍辟烟冥冥。摩竭横飞海风黑，泷吏指称行不得。未铸燕公地下炉，空啜行甫箧中墨。我从誓墓狎樵渔，脱发飘萧不恋梳。闻道故人多壮志，培风六月作鹏图。
秋庭
作者：徐燮钧
朝代：清

秋庭在夕凉，屋角微风飏。叶脱鸟惊散，月来花与翔。茶烟穿绮井，入语出新簧。醉里闻吴咏，翻疑梦故乡。
城头月·江营
作者：徐玑
朝代：清

江东元老称恒武。烽火天南路。万队旌旄，千重甲帐，壮士雄于虎。鸣笳伐鼓轰朝暮。只有筝琶苦。弹向西风，携来凉月，半是从军妇。
琴调相思引
作者：徐玑
朝代：清

月色清清懒去眠，半昏灯烬绿无烟。个侬相隔，只在小楼边。落剪有声知倦绣，拍窗无语却鸣弦。昨朝相见，礼数太周旋。
雨窗书感
作者：徐珠
朝代：清
体裁：七言律诗

秋霜已上鬓边毛，十载名场守缊袍。帝乐梦回良夜晓，神鸾音断碧天高。云沙自古藏名马，湖海何人赠宝刀。一曲离骚歌未罢，四山风雨啸猿猱。
忆旧游
作者：徐珠浦
朝代：清
体裁：词

记篮舆陟磴，画舫摇波，凭眺吴天。未尽登临兴，忽匆匆返棹，远隔云烟。几番莺啭蝉咽，空卧海东边。笑维摩善病，韶光浪掷，撇眼三年。情牵。系人处，是阁外闻歌，松下听泉。欲倩丹青笔，把昔时名胜，写上吟笺。行踪历历如梦，追忆尚留连。待洗尽尘氛，探幽再结山水缘。
百字令
作者：徐珠浦
朝代：清
体裁：词

水环林曲，只依稀、当日名流遗迹。云影天光摇漾处，悬想豪华标格。洗钵池边，枕烟亭畔，韵事从头说。春风解意，柳花飞起如雪。争羡逸士风流，骚坛雅集，更胜平原客。谁料亭台遭劫火，只有美名难灭。曾失雕弓，终完琼璧，俯仰悲今昔。故家无恙，绮窗朱户重辟。
北寄小镜
作者：徐珠渊
朝代：清

六月扁舟别故山，劳劳旅况几时閒。伤心不启匣中镜，千里依依伴客颜。
寄北
作者：徐珠渊
朝代：清

风紧牵离别，镫残人未眠。此身无羽翼，安得到君边。
怀北却寄
作者：徐珠渊
朝代：清

雨滴梧桐秋不堪，忆君唯共接清谈。老天如识妾心苦，北地风霜尽入南。
春日望北信
作者：徐珠渊
朝代：清

九十春归感叹生，黄梅时节乍阴晴。香闺有泪无人见，且倚阑干听鸟声。
大猎
作者：徐珽
朝代：清

圣主亲临讲武台，风沙漠漠阵图开。四山旗似晴霞卷，万马蹄如骤雨来。壮士晾鹰森勇气，将军射虎老边才。雅歌沮漆夸从狩，乐胜军前奏凯回。
人倚楼联
作者：徐琪
朝代：清
体裁：联

甘棠绕屋，荐鞠浮尊，比当年广厦万间，下榻正宜徐儒子；玉笛无声，青山依旧，料此后明湖一曲，停桡都唱蒋安阳。
俞楼联
作者：徐琪
朝代：清
体裁：联

坐曝书亭，登小仓山，文采风流，二百余年无此盛；对退省庵，近巢居阁，勋名德业，两三间屋并生春。
十月十七日桐城道中口占
作者：徐琪
朝代：清

野草芟余岭壑明，稚松都似盎中生。天然棐几宜清供，高处云涛作雨声。时有真香通妙趣，偶留勺水助躬耕。吾家南北双峰顶，一样凌霄积翠横。
南海同人书藏联
作者：徐琪
朝代：清
体裁：联

以平生得力，津逮后人，诸君所为，亦可嘉其志矣；愿多士读书，师承家法，数年而往，庶大显于时乎。
南雄州试院联
作者：徐琪
朝代：清
体裁：联

斗南六曜拱三台，迎来阙下恩光，岭表菁英从此起；天际一花香万里，播作海边奇彩，人间草木让春先。
嘉应州试院联
作者：徐琪
朝代：清
体裁：联

胜地数梅州，岭上分来香韵远；春光起芹沼，海南喜见物华新。
学署光霁堂联
作者：徐琪
朝代：清
体裁：联

比三十六处洞天，别有乾坤。岂徒花药氛氲，艳说仙槎贯牛斗；数一百廿年尘印，又逢辛卯。重整亭林觞咏，好从片石认鸿泥。
学署喻学斋联
作者：徐琪
朝代：清
体裁：联

岂曰游目骋怀，荒者辟，塞者疏，皆可见为学之道；愿作中流砥柱，一拳山，一勺水，已欲障百川而东。
学署奉真遗迹联
作者：徐琪
朝代：清
体裁：联

以奉真遗址，存旧日仙踪，风马云车时一至；从校士余闲，荐寒泉薄酌，池莲洲药与同清。
学署寻仙访岳亭联
作者：徐琪
朝代：清
体裁：联

墨妙隐榕根，岁久又从苍壁见；波光泛仙掌，夜深时有画船来。
学署校经庐联
作者：徐琪
朝代：清
体裁：联

汉学重师承，守王高邮父子渊源，更以茶香继平议粤邦精训诂，有惠仲儒诗书门径，益从藻鉴励真材。
学署环碧亭联
作者：徐琪
朝代：清
体裁：联

青节倚千竿，如坐中佳士；碧云环九曜，分海上仙山。
学署瑞芝簃联
作者：徐琪
朝代：清
体裁：联

九芝图写入屏中，须知集以声香，已有仙根留宋代；七星泉在此堂下，我欲携之灌溉，种成芳草遍天涯。
学署补莲亭联
作者：徐琪
朝代：清
体裁：联

锁院胜重新，小有楼台知不俗；冰壶心早涤，岂因风露始生香。
学署鸾藻轩联
作者：徐琪
朝代：清
体裁：联

风雅托师门，以名臣藻缋丹青，为海国安排，状元宰相诗篇光胜景，喜此地宾朋文字，似日边酬唱，凤舞鸾歌。
廉州味经书院联
作者：徐琪
朝代：清
体裁：联

味道之腴，看堂前水竹清华，都为六经添藻采；多文为富，有太守琴尊提倡，顿令五夜起珠辉。
廉州试院联
作者：徐琪
朝代：清
体裁：联

余地起楼台，退食炉香容遣兴；胜游留翰墨，重来杯酒与论文。
徐文海安所江公祠联
作者：徐琪
朝代：清
体裁：联

示千古为臣取法，矢之以忠，第言保障有功，其窥测犹浅矣；览百川赴壑所归，极而曰海，试看波涛永靖，斯呵护其神乎。
悦城龙母庙联
作者：徐琪
朝代：清
体裁：联

义不受秦封，回将风马云车，大岱长松无此节；泽今留粤峤，荐以黄蕉丹荔，水仙秋菊付诸郎。
惠州东坡祠
作者：徐琪
朝代：清
体裁：联

我久住西湖，晴好雨奇，曾向春堤吟柳色；公连渡东海，朱崖儋耳，何如此地近梅花。
惠州苏公祠联
作者：徐琪
朝代：清
体裁：联

我久住西湖，晴好雨奇，曾向春堤吟柳色；公连渡东海，珠崖儋耳，何如此地近梅花。
惠州试院联
作者：徐琪
朝代：清
体裁：联

门临沧海，室绕仙峰，特开斗极文光，持簜节来频选胜；家住孤山，路经庾岭，有览罗浮春色，有梅花处尽题诗。
惠州试院联
作者：徐琪
朝代：清
体裁：联

门临沧海，室绕仙峰，特开斗极文光，持簜节来频选胜；家住孤山，路经瘐岭，又览罗浮春色，有梅花处尽题诗。
惠州龙川县蓝关昌黎祠联
作者：徐琪
朝代：清
体裁：联

来粤中管领青山，函谷不妨移紫气；似坡公后先赤壁，武昌亦可借黄州。
挽彭玉麟联
作者：徐琪
朝代：清
体裁：联

半生血战，助恢廓中原，至今江表威名，妇孺皆呼老宫保；九陛恩纶，识忠清盛德，他日专祠遗像，须眉犹是旧诗人。
挽彭玉麟联
作者：徐琪
朝代：清
体裁：联

追随湖上，获文字受知，每当诗酒流连、丹青藻缋，以至亭台结撰，百万军屏息无声，此时谁赞韬钤，独有书生容抵掌；巡视江乡，领京华清秩，方冀山林颐养、岁月从容，克纾廊庙忧勤，三千里遗疏骤到，不觉天为黯澹，起看大将忽沉星。
挽彭玉麟联
作者：徐琪
朝代：清
体裁：联

酌水励清操，殷勤千里廉泉，犹助春波润蓬液；故乡留胜迹，惆怅三潭夜月，更无仙梦到梅花。
文明阁上魁星楼联
作者：徐琪
朝代：清
体裁：联

更上一层，南斗平临齐北斗；独擎只手，将星坐照接文星。
文明阁中文昌楼联
作者：徐琪
朝代：清
体裁：联

平地起楼台，百丈光芒涌文字；诸君问科目，一生阴骘定功名。
昌黎钓台联
作者：徐琪
朝代：清
体裁：联

三度入岭南，幼过始兴，晚出蓝关，此行当中岁之交，驱鳄文章犹在后；数峰对江上，访贤令山，登同冠峡，我欲起功曹而问，叉鱼诗句殆其时。
晓起
作者：徐琪
朝代：清

建瓴舴艋溯奔湍，图画应知俗手难。烟带春痕上山翠，晴烘水气破江寒。津亭花绕朱幡队，野寺松藏白玉坛。欲向云崖刻诗句，他时留与扫苔看。
清远峡山寺联
作者：徐琪
朝代：清
体裁：联

何处寺飞来，天与开山留佛住；此间尘不到，我非观水亦心清。
琼州五贤祠联
作者：徐琪
朝代：清
体裁：联

于东坡外有此五贤，自唐宋迄今，公道千秋垂定论；处南海中别为一郡，望烟云所聚，天涯万里见孤忠。
琼州文昌县仓圣庙联
作者：徐琪
朝代：清
体裁：联

开辟识鸿濛，文字有灵应食报；光华启陬澨，诗书何地不生材。
琼州试院联
作者：徐琪
朝代：清
体裁：联

此间乃方丈蓬莱，通万里，镇重溟，独当砥柱中流，时吐光芒映南极；先达有文庄忠介，数真儒，推直节，首振海邦风气，更从提倡识东坡。
瘐岭张文献公祠联
作者：徐琪
朝代：清
体裁：联

金鉴著千秋，经济文章，江上清风留梓里；丹梯通百尺，山川人物，天涯芳讯领梅花。
粤东学署大堂联
作者：徐琪
朝代：清
体裁：联

道古述清芬，溯臣家绩著旂常，英簜频持，百粤两番叨使节；海天纪佳话，喜我辈缘深翰墨，枌榆交荫，九年三度尽杭人。
罗定州金公祠联
作者：徐琪
朝代：清
体裁：联

大节著千秋，气作边山光梓里；生朝近重午，香浮江水荐榴花。
罗定试院联
作者：徐琪
朝代：清
体裁：联

合少壮老以同登，或英俊，或耆年，重赓泮水诗篇，始信作人兼寿考；立德功言为不朽，亦文通，亦武达，一振边山士气，可知吾道有干城。
肇庆试院联
作者：徐琪
朝代：清
体裁：联

岩石郁嵯峨，排来架笔峰峦，北斗七星分夜朗；宫墙依咫尺，栽遍泮林芹藻，东风三月正春深。
蓝关昌黎祠联
作者：徐琪
朝代：清
体裁：联

来粤中管领溪山，函谷不妨移紫气；似东坡后先赤壁，武昌亦可借黄州。
西爽亭联
作者：徐琪
朝代：清
体裁：联

孤山树合仙人宅；太乙光分处士家。
西爽亭联
作者：徐琪
朝代：清
体裁：联

小筑一楼，存西爽遗迹；相离数武，即东坡古庵。
试院文明阁下周子祠联
作者：徐琪
朝代：清
体裁：联

是讲学地，亦宦游邦，每对荷花忆清德；居奎斗间，造文字福，更栽桂树纪登科。
连州刘公祠联
作者：徐琪
朝代：清
体裁：联

溯边城旧相，有唐季孤忠，遗迹暗荒郊，恐山水亦欷歔而叹；以一疏上闻，荷九天报可，恩光垂异代，惟国家重气节之臣。
连州昌黎祠联
作者：徐琪
朝代：清
体裁：联

频年与公有缘，宿太安驿，登阳城山，皆先生宦辙所经，每以风采深尚友；八代之衰顿起，听石鼓歌，诵佛骨表，舍坡老雄词而外，更谁渡海与齐名。
连州试院联
作者：徐琪
朝代：清
体裁：联

名宦有昌黎，先达数几之，气节文章，能使边城顿生色；众峰接湘楚，一川入沧海，轮囷磅礴，亦知圣世正需才。
连州试院联
作者：徐琪
朝代：清
体裁：联

名宦有昌黎，先达数几之，气节文章，能使边城顿生色；众峰接湘楚，一川入沧海，轮囷磅礴，亦知圣世正需材。
连州钟乳石歌
作者：徐琪
朝代：清

连州钟乳天下奇，阴崖千尺俱倒垂。苔须藓发界飞瀑，如鸟浴羽毵缡襹。星精月魄互激射，露华雨液融胎胚。琅玕束笋箨悬处，瞿昙闭目香定时。饥鹰渴骥不一致，蜂房燕垒相偎依。蛟潭旧友颇识面，绉瘦亦觉殊端倪。菖蒲紫茸缀瑶草，岁久石骨同拄支。叩之清声夺琴筑，雁柱欲合银笙吹。乃知珊瑚出海底，亦似荇藻纷涟漪。年深宝气自吞吐，遂与玉色争琼瑰。瀛台旧有木变石，褒咏曾贲天章诗。小臣侍从托史馆，至妙每觉难管窥。观此始信造物巧，意匠不到皆天机。比来高谈侈格物，烹炼霜霰如饧饴。五金八石别寒燠，黄埃青澒衡铢锱。岂知大地不爱宝，信手结撰凭取携。巨灵太华拟议耳，女娲戏补谁见之。我今一拳置碧盎，十洲三岛含须弥。放颠几欲傲海岳，秀采亦复争仇池。殷雷前山乍振响，呼吸如有烟雾随。夜深蜗篆竞出没，科斗如黍皆文螭。子厚欲乞定不与，稚川相访或见贻。莫教煮食同芝蕤，雪窦中有颔下骊。采之欲佐轩辕玑，万国土照红尘微。心情当与成连移，水仙一曲波湿衣。
阳山县昌黎钓台联
作者：徐琪
朝代：清
体裁：联

三度入岭南，幼过始兴，晚出蓝关，此行当中岁之交，驱鳄文章犹在后；数峰对江上，登贤令山，访同冠峡，我欲起功曹而问，叉鱼诗句殆其时。
阳山昌黎读书台联
作者：徐琪
朝代：清
体裁：联

到此觅书声，问谁知一桂一松，佳荫都由贤者植；愚忱通宠眷，即偶葺某山某水，温言亦荷圣人嘉。
阳山盛文社学联
作者：徐琪
朝代：清
体裁：联

登读书台，坐钓鱼矶，愿诸生讲解切磋，贾岛刘义，俱向韩门称弟子；从田间来，冠天下士，看此后文章经济，麟图凤阁，胜于洛社有文章。
阳江试院联
作者：徐琪
朝代：清
体裁：联

不附诸郡，不属于州，依傍一空门户见；有澹庵题，有白沙咏，文章须抱圣贤心。
雷州试院联
作者：徐琪
朝代：清
体裁：联

古名臣皆到此邦，或气节，或文章，能湔瘴雨蛮烟，遂为遐方开景象；大丈夫别无奇处，曰诗书，曰孝弟，足正人心风俗，始知笃行是经纶。
雷州陈清端公祠联
作者：徐琪
朝代：清
体裁：联

海内数六清端，惟我两奉使来，得以輶轩瞻并美；人生有几知己，自公百余年后，尚留文字话前因。
雷州雷祖庙联
作者：徐琪
朝代：清
体裁：联

为一世振聩觉聋，蹈厉无前，鼓荡烟霾走精锐；愿四海祥风膏雨，威棱不露，弥纶天地养和平。
韩文公祠联
作者：徐琪
朝代：清
体裁：联

频年与公有缘，宿太安驿，登阳山城，皆先生宦辙所经，每以采风深尚友；八代之衰顿起，听石鼓歌，诵佛骨表，舍坡老雄词而外，更谁渡海说齐名。
韩江浙绍会馆联
作者：徐琪
朝代：清
体裁：联

此间亦有西湖，试评量晴好雨奇，约略杭州许重说；臣里原居东海，讵分别珠江镜水，古今越国自相连。
韩江试院联
作者：徐琪
朝代：清
体裁：联

山川秀美，似吴江道中，始知海国多奇，谁谓蛮烟兼瘴雨；师弟渊源，有韩公学派，岂独边城出将，别饶武达佐文通。
韩江赤鲤歌
作者：徐琪
朝代：清

鳄鱼已去金鳞生，水晶宫阙皆通明。连蜷雌蜺夺奇采，伛偻南极排天星。如钩新蟾不可钓，五色晃漾交辉莹。葛陂秃杖几时化，琴高只手凌空擎。岂如鲦鲿入网罟，竟与图画争丹青。怀川宝气久必泄，欲起五岳窥真形。巨鳌戴山涌之出，冯夷击鼓喧而登。斯邦太守凤池客，与我俱挹蓬壶清。晚来喜共尺书至，欲助吟韵添茶笙。双瞳看朱屡成碧，得此朗澈臣心冰。咏莪幼感学诗对，鲁藻正发东风馨。泳游顿思乐在泮，天鸢梁雉相时行。岂如校人属子产，要为大造培菁英。龙门起跃尽变化，鲲鹏瞬息随飞腾。广文更为进一解，尺水虑勿容长鲸。奇姿必非池中物，盍纵巨壑归沧溟。我壮斯言夜起舞，一掷乱跳波涛腥。群灵趋拥入水府，老渔束手抛霜罾。生机何止濠濮畅，士气直共风云兴。明年画舰临江城，扬鬐或导双前旌。旁人认是海霞曙，我知卅六来相迎。
韶州试院联
作者：徐琪
朝代：清
体裁：联

舜乐此九成，至今灵石琤琮，如有笙歌起天半；唐贤岂专美，自得曲江提倡，至今风度冠南中。
韶州试院联
作者：徐琪
朝代：清
体裁：联

舜乐此九成，至今灵石琤琮，如有笙歌起天半；唐贤岂专美，自昔曲江提倡，犹传风度冠南中。
高州许公祠联
作者：徐琪
朝代：清
体裁：联

丱角受深知，公来我未追陪，讣暌隔廿四年，忝驻輶轩瞻庙貌；舆情重遗爱，人往风犹想象，举磊落一二事，每闻父老话黄昏。
高州试院联
作者：徐琪
朝代：清
体裁：联

州以姓传，邑以名传，仙骨几生修到此；大海在左，大江在右，臣心一片濯逾清。
挽陈其美联
作者：徐琳
朝代：清
体裁：联

世间扰攘尽余子；天下英雄惟使君。
晚步
作者：徐琳
朝代：清
体裁：五言绝句

晚步过桥东，霜林叶乱红。余心缘境冷，不必怨西风。
登泰山
作者：徐琳
朝代：清
体裁：五言律诗

崎岖登岱岳，长啸思悠悠。带与河流细，杯同海色浮。炉烟秦树袅，石检汉台秋。那得尘缘尽，常随白鹿游。
瑶华·荼蘼
作者：徐瑶
朝代：清

东君老矣，鹈鴂声中，正楝花风急。园林绿满，把一晌，花事今番多歇。后尘谁殿，蚤开到、荼蘼香坼。罥半廊、粉面霓裳，惯抓玉钗堪惜。思量原自差池，怪不合春初，故里轻掷。琼葩淡艳，飞遍处，纵忆也应无及。凭谁窨取，时领略，琉璃新碧。更得他，香梦成时，说与离人消息。
瑶华·蔷薇
作者：徐瑶
朝代：清

石家锦帐，惯向残春，倍绿娇红嫩。巢云阁外，记压架、颗颗钿痕愁褪。穿帘新燕，啄花瓣、输他轻俊。摘几枝、酿露煎香，送与晓妆添晕。分明月榭云轩，俏匿笑花丛。两两低趁。红丝惹刺，鬓影侧，越显雅娘风韵。十年情事，将旧梦，翻成春恨。糁一堆，珠泪盈盈，还是当年香粉。
西江月·艳情
作者：徐瑶
朝代：清

月暗兰膏融暖，花明玉露生香。惺忪春梦醒难忘，檀晕红潮微漾。菱镜刚描螺黛，龙绡新试宫妆。画帘遮处细猜祥，可记昨宵人样。
过秦楼·寒月
作者：徐瑶
朝代：清

皎可冰壶，朗宜皓鉴，一片光明空阔。霜飞鸳瓦，水浸铜街，更是玉山堆雪。遥想绣幕茸茵，纵有清辉，再无人惜。问谁能还向，水晶帘外，伴伊孤洁。算只有、商女船边，征人马上，偏字看来亲切。长门漏滴，冷院香沈，也共素娥幽咽。此外何知，近他猿唱乌啼，晓星明灭。且细调金缕，弹彻霜天冰月。
嵩山杂诗
作者：徐璈
朝代：清
体裁：古风

人寿不满百，木寿逾千年。同生不同植，羡尔完其天。穆穆嵩阳院，古柏汉所传。围以四十尺，荫以千亩躔。干旁列八支，郁郁更芊芊。中天合九州，此象毋乃全。既无斧斤伐，亦绝熏香煎。所以餐霞人，遗世成飞仙。
秋日漫兴
作者：徐璨
朝代：清

帝苑芳春凤吹谐，看花曾遍洛阳街。行吟缓控青丝辔，击节频抽白玉钗。共挽鹿车归旧隐，几浮鱼艇散秋怀。霜风扫尽烟霞况，愁见龙城叶满阶。
陇头水
作者：徐璨
朝代：清

西去穷荒恨，东看故国愁。一心悬两地，双泪落风流。羽檄秋偏急，戎车夜不休。壮夫轻出塞，未到陇山头。
十一月二十日出京晚宿窦店
作者：徐用仪
朝代：清

西出郊原又一年，年年风景总依然。峰回路转如屏列，野旷天低似笠圆。白发渐添难却病，青镫相伴且题笺。消寒不厌村醪薄，一醉瞢腾便是仙。
涞水道中
作者：徐用仪
朝代：清

晓色微茫渡水滨，湿云乍敛静无尘。平畴雨足秋风爽，荞麦花开白似银。
挽张之洞联
作者：徐用明
朝代：清
体裁：联

封疆重寄，帷幄深谋，溯一生伟烈丰功，岂待后学寻常论赞；望若泰山，仰如北斗，愿同人成材励德，毋负我公教育殷怀。
关峡早行
作者：徐用葛
朝代：清

柝响知关峡，东方尚未明。蛇纡危壁路，雷走大河声。星落寒灯见，沙崩疲马惊。一夫须设险，塞下尚连营。
得何义门太史凶信
作者：徐用葛
朝代：清

汉代诸经师，一一得传授。君学谨派别，原本初讲究。一目下十行，毫发悉穿透。微言洞窾会，善发昔人覆。楮墨鉴古刻，灭烛能辨臭。偶逢谑浪虐，终得芳润漱。爱憎不入时，针石起颠踣。大节尤过人，五十终哀疚。门庭绝纤埃，廉介无苟就。听嫌直如弦，险道屡颠仆。颠仆不肯回，仍纠俗纰缪。欲杀皆庸流，吾敢同众诟。他日念斯人，文林应俎豆。
中秋访王维宪不遇
作者：徐田
朝代：清

雨过沧浪秋水生，季孙城外故人情。柴门碧草蟏蛸网，古巷黄蒿蟋蟀声。何处狂奴贪说剑，恒来娇女亦知名。篱边劳尔乌尨吠，隔市斜阳乱杵鸣。
自楚归寄同社诸友
作者：徐田
朝代：清

逆旅长歌动客星，杨花化作楚江萍。仙人玉笛横江夏，贾客云帆出洞庭。说剑荆台花匼匝，吹箫吴市雨淋铃。亲知莫讶头毛白，一杖全收五岳青。
借书
作者：徐畹芝
朝代：清

玉剪堂前万卷储，一编许读乐何如。浮生愿向书丛老，不惜将身化蠹鱼。
寄浣花四姑
作者：徐畹芝
朝代：清

菜花桥畔是幽居，静掩双扉剥啄疏。为问新秋残暑后，调铅日著几行书。
月夜怀玉卮侄女
作者：徐畹芝
朝代：清

镫花欲灺篆烟微，坐久浑忘月上帏。忽忆昨宵微醉后，满身花影送君归。
九日偕龚沤舸郭小岩门人范生问庭萧生含素唐生云溪王生清如游青原山登高席间分韵得来字次山谷韵
作者：徐盛持
朝代：清

平生抱山癖，人事撄氛埃。名山多负负，到处空复回。登高访青原，盘纡白云隈。冈峦互扃钥，深入豁然开。巍巍净居寺，殿阁森良材。佛家亦兴废，今昔良可哀。蹑屐遍探幽，言寻山水涯。嵚崎磊落石，飞云绝梯阶。亭台半倾圮，结构无文榱。泠泠曲涧泉，清不受尘埋。听泉待月桥，道心生秭垓。天工胜人为，此理讵疑猜。我闻王姚江，讲学辨根荄。聚徒居此山，岁举春秋杯。书声振林谷，相得遗形骸。千载杳难期，五贤祠山摧。吾道竟何如，后学谁追陪。讲堂不可再，俗僧徒掀豗。吊古感苍茫，？鸟声清哇。人杰地乃传，我今七贤偕。重阳无风雨，欢携酒榼来。扪萝意延伫，日暮舆夫催。何时买山隐，归路重徘徊。
九日偕龚沤舸郭小岩门人范生问庭萧生含素唐生云溪王生清如游青原山登高席间分韵得来字次山谷韵
作者：徐盛持
朝代：清
体裁：古风

平生抱山癖，人事撄氛埃。名山多负负，到处空复回。登高访青原，盘纡白云隈。冈峦互扃钥，深入豁然开。巍巍净居寺，殿阁森良材。佛家亦兴废，今昔良可哀。蹑屐遍探幽，言寻山水涯。嵚崎磊落石，飞云绝梯阶。亭台半倾圮，结构无文榱。泠泠曲涧泉，清不受尘埋。听泉待月桥，道心生秭垓。天工胜人为，此理讵疑猜。我闻王姚江，讲学辨根荄。聚徒居此山，岁举春秋杯。书声振林谷，相得遗形骸。千载杳难期，五贤祠山摧。吾道竟何如，后学谁追陪。讲堂不可再，俗僧徒掀豗。吊古感苍茫，�鸟声清哇。人杰地乃传，我今七贤偕。重阳无风雨，欢携酒榼来。扪萝意延伫，日暮舆夫催。何时买山隐，归路重徘徊。
九日偕龚沤舸郭小岩门人范生问庭萧生含素唐生云溪王生清如游青原山登高席间分韵得来字次山谷韵
作者：徐盛持
朝代：清

平生抱山癖，人事撄氛埃。名山多负负，到处空复回。登高访青原，盘纡白云隈。冈峦互扃钥，深入豁然开。巍巍净居寺，殿阁森良材。佛家亦兴废，今昔良可哀。蹑屐遍探幽，言寻山水涯。嵚崎磊落石，飞云绝梯阶。亭台半倾圮，结构无文榱。泠泠曲涧泉，清不受尘埋。听泉待月桥，道心生秭垓。天工胜人为，此理讵疑猜。我闻王姚江，讲学辨根荄。聚徒居此山，岁举春秋杯。书声振林谷，相得遗形骸。千载杳难期，五贤祠山摧。吾道竟何如，后学谁追陪。讲堂不可再，俗僧徒掀豗。吊古感苍茫，𤠔鸟声清哇。人杰地乃传，我今七贤偕。重阳无风雨，欢携酒榼来。扪萝意延伫，日暮舆夫催。何时买山隐，归路重徘徊。
螺墩偕同人宴集
作者：徐盛持
朝代：清

重向螺墩载酒过，桃花人面复如何。琵琶声咽潇潇雨，环佩魂消瑟瑟波。天亦有情容客到，人能无恨得春多。逢场作戏寻常事，肯为簪缨易薜萝。几度看花泛画船，三村毕竟负花缘。旧时桃李犹能笑，此会裙钗亦是仙。山色微开新雨后，波光缓趁晚风前。城楼鼓角声声彻，回首江城起暮烟。
螺墩偕同人宴集·其一
作者：徐盛持
朝代：清

重向螺墩载酒过，桃花人面复如何。琵琶声咽潇潇雨，环佩魂消瑟瑟波。天亦有情容客到，人能无恨得春多。逢场作戏寻常事，肯为簪缨易薜萝。
螺墩偕同人宴集·其二
作者：徐盛持
朝代：清

几度看花泛画船，三村毕竟负花缘。旧时桃李犹能笑，此会裙钗亦是仙。山色微开新雨后，波光缓趁晚风前。城楼鼓角声声彻，回首江城起暮烟。
桃花洞寄怀日下诸友
作者：徐相雨
朝代：清

我生九夷内，识字陋且疏。六十阛阓眼，三入医无闾。吴蜀壮游者，或有羡慕余。人本箕畴旧，仪犹汉官馀。论交略名位，情真极吹嘘。书林与画图，招邀恣意摅。恨不展归限，一年燕邸居。晨兴促膏秣，言旋敢徐徐。天末动别情，海外送征车。登高怅远望，慨然念居诸。不才应使职，智虑诚拘虚。若我自为暇，行当赋《遂初》。拟访仙人窟，复寻高士庐。尘霾阻幽兴，岩壑气不舒。独坐老禅榻，百面咄咄书。山灵傥怜我，重许良会与。
寄段肯堂
作者：徐眉
朝代：清
体裁：五言律诗

满目飞黄叶，秋声万壑间。故人千里梦，劳我八公山。别后音书绝，秋来道路艰。殷勤问双鲤，江上水潺潺。
高阳台·絮影
作者：徐睿周
朝代：清

晴雪团风，轻烟弄暝，汉宫搅散春魂。院落濛濛，书阴虚度长门。甚时扑帐窥鸾镜，但迷离、细认啼痕。悄难凭、暗逐游丝，轻漾湘纹。依依张绪添双鬓，便遭逢白眼，偏趁红尘。梦影依微，砚边谁与传神。六朝依旧斜阳里，荡空江不见桃根。最堪怜，才化新萍，又逐行云。
且谣 滴滴金 梅花
作者：徐石麒
朝代：清
体裁：词

色侵帘幌香侵屋。又交著，几竿竹。借得潇湘月影来，伴南枝春宿。玉箫声老朱弦促。中有佳人叹幽独。只恐风吹海棠天，有孤芳谁续。
临江仙·寄怀特社诸子
作者：徐石麒
朝代：清
体裁：词

谩道入山深处好，山深人迹荒凉。回头万种泪沧茫。故人天外眼，熟事酒边肠。把笔欲倾千幅纸，清词多为君商。扁舟拟附打渔郎。江湖才咫尺，风雨不寻常。
临江仙·次陈简斋韵
作者：徐石麒
朝代：清
体裁：词

正是看花花好处，重来落尽残英。一尊聊与听波声。半江秋雨歇，十里晚霞明。事在心徒记省，浑如好梦初惊。鹁鸪犹说旧阴晴。酒清人去后，山寂夜无更。
偶成
作者：徐石麒
朝代：清
体裁：七言绝句

裁罢文章步碧苔，僧房一半白云开。閒中探取花消息，春到海棠枝上来。
八声甘州·乞痴
作者：徐石麒
朝代：清
体裁：词

笑英雄、无计拨闲愁，安得谓雄哉。尽猢狲戏弄，山魈伎俩，触目伤怀。只为聪明些子，瞒不过灵台。故把眉峰上，叠起愁堆。不恨人情崄巇，恨天公生我，不作痴呆。谨陈蔬献酒，稽首向天街。愿从今、不闻不见，与海鸥、相狎莫相猜。人生事，清风一枕，浊酒千杯。
六幺令·秋兴
作者：徐石麒
朝代：清
体裁：词

毳花茸草，满地无情绿。西风急吹雁影，不愿归南国。江上芦花夜冷，谁伴鸳鸯宿。玉楼金谷。歌声乍起，几处征夫梦初熟。繁华好是迷目，尝着须云足。君不见塞上翁，得马应非福。争放枭鹰黠犬，知是谁家鹿。阴晴难卜。不如杯酒，醉后高歌几声曲。
凤凰台上忆吹箫 其一 镜中美人
作者：徐石麒
朝代：清
体裁：词

白玉台前，珊瑚枝上，风流谁道无双。任偏髾倒晕，一样新妆。恰似嫦娥十五，月殿里、满面端相。娇无语，为颦为笑，猜断人肠。行行。比肩虽好，却不是苏娘，并炤鸾皇。但回眸内顾，不漏纱窗。应是多情珍重，未肯教、轻盼才郎。梳妆了，罗巾乍掩，莫倩蜂狂。
凤凰台上忆吹箫 其三 画中美人
作者：徐石麒
朝代：清
体裁：词

招取芳魂，约来新样，一时扶上轻绡，似纱棂隔影，罗帐藏娇。也自轻胭嫩粉，揉撋得、不避人嘲。凝神久，眼波欲动，脸晕疑潮。朝朝。闲相望也，不信道人间，有此丰标。将莲腮暖熨，兰气微调。待把真娘旧事，重说与、今日儿曹。还须怕，蛾眉生妒，未许人瞧。